Trend kemasukan kes ke ICU masih tinggi, petugas KKM alami lesu upaya

KUALA LUMPUR, 27 Zulkaedah 1442H, Khamis – Trend kemasukan kes COVID-19 ke unit rawatan rapi (ICU) masih berada di tahap tinggi yang menyaksikan penggunaan katil ICU masih melebihi kadar 90 peratus, kata Ketua Pengarah Kesihatan Tan Sri Dr Noor Hisham Abdullah.

Beliau berkata pada masa sama, petugas barisan hadapan (Perubatan dan Kesihatan) mengalami gejala lesu upaya kerana terpaksa berjuang menangani begitu banyak kes COVID19 untuk tempoh yang kian berlarutan.

“KKM (Kementerian Kesihatan) ingin memaklumkan bahawa jumlah purata kes baharu harian selama tujuh hari (30 Jun hingga 6 Julai 2021) ialah sebanyak 6,539 kes dan ia didapati masih tinggi berbanding nilai ambang PPN (Pelan Pemulihan Negara) (untuk Fasa Satu ke Fasa Dua) iaitu kurang daripada 4,000 kes sehari (atau 12.2 kes baharu harian bagi setiap 100,000 penduduk).

“Lebih membimbangkan lagi, trend kemasukan kes COVID-19 ke ICU masih berada pada tahap yang tinggi. Ia tidak menunjukkan penurunan yang ketara sejak dari Minggu Epidemiologi (ME) ke-23 (6 hingga 12 Jun 2021) hingga kini,” menurutnya dalam kenyataan perkembangan situasi COVID-19.

Dr Noor Hisham juga berkata negeri yang mencatatkan bilangan kes baharu melebihi nilai 12.2 kes bagi setiap 100,000 penduduk ialah Labuan, Negeri Sembilan, Kuala Lumpur, Selangor, Melaka, Putrajaya, Sarawak dan Pahang.

Beliau berkata empat negeri iaitu Kuala Lumpur, Selangor, Negeri Sembilan dan Labuan menunjukkan peningkatan kes harian baharu lebih 38 kes bagi setiap 100,000 penduduk iaitu melebihi kapasiti maksimum hospital selama tujuh hari kebelakangan ini sekali gus akan menyebabkan sistem kesihatan di negeri terbabit lumpuh.

“Malah kes meningkat secara purata 2.6 peratus selama tujuh hari kebelakangan ini. Jika situasi ini berterusan, sistem kesihatan di negeri-negeri tersebut akan lumpuh dan seterusnya situasi yang sama bagi seluruh negara mungkin berlaku,” katanya.

Dr Noor Hisham berkata dengan perkembangan ini, KKM mengambil langkah segera bagi meningkatkan lagi kapasiti merawat COVID-19 di lapangan antaranya penukaran beberapa hospital di kawasan Lembah Klang sebagai hospital bagi rawatan COVID-19 sepenuhnya seperti Hospital Ampang, Hospital Sungai Buloh dan Hospital Pakar Kanak-kanak Universiti Kebangsaan Malaysia.

Ia turut melibatkan langkah meningkatkan kapasiti katil Hospital Kuala Lumpur (HKL), Hospital Selayang dan Hospital Tengku Ampuan Rahimah Klang (HTAR) untuk dijadikan pusat rawatan pesakit kategori empat dan lima.

“Ia juga termasuk memindahkan pesakit bukan COVID-19 ke hospital swasta terutamanya sekitar HKL dan HTAR melalui mekanisme penyumberan luar, mempertimbang menukar status Hospital Shah Alam bagi merawat kes-kes COVID-19, menaik taraf kegunaan katil di wad biasa kepada katil rawatan pesakit kritikal COVID-19 dan menambah kapasiti katil bagi menempatkan pesakit COVID-19 di Pusat Kuarantin dan Rawatan COVID-19 (PKRC),” katanya.

Dr Noor Hisham berkata KKM juga memobilisasikan lebih ramai petugas kesihatan dari negeri Fasa Dua PPN ke negeri kritikal bagi tujuan rawatan pesakit, mobilisasi anggota dari hospital swasta dan menggalakkan penglibatan sukarelawan dalam aktiviti mengawal serta vaksinasi.

Beliau turut menasihati negeri yang telah beralih ke Fasa Dua PPN untuk terus mengamalkan kepatuhan penuh prosedur operasi standard (SOP) seperti digariskan bagi memastikan situasi di negeri terbabit terus pulih serta beralih ke fasa seterusnya bagi mempercepat proses pemulihan sektor kesihatan, ekonomi dan sosial. – Bernama


Saiz Kabinet kecil lebih jimat, elak ketirisan melampau

BANGI, 6 Jamadilawal 1444H, Khamis – Pelantikan menteri berkelayakan dan berkemahiran dalam portfolio masing-masing mampu membantu melancarkan pentadbiran kerajaan, meskipun dengan Kabinet yang bersaiz kecil.

Misalnya, jika seseorang individu itu berpengalaman dalam menguruskan bidang strategik dan pertahanan, maka dia wajar dilantik sebagai menteri di Kementerian Pertahanan.

Ini juga terpakai untuk kementerian lain yang seharusnya diisi oleh pihak berkemahiran sebagai menterinya, kata Naib Presiden BERJASA, Afif Badhrulhisham.

“Hal ini bertepatan dengan konsep adil yang menganjurkan meletakkan sesuatu itu berada di tempat asalnya.

“Kekuatan tidak semestinya datang melalui jumlah kuantiti, namun ia juga datang melalui kecekapan dan kemahiran walaupun jumlahnya tidak ramai,” katanya dalam kenyataan, hari ini.

Beliau berkata demikian mengulas keputusan Perdana Menteri, Datuk Seri Anwar Ibrahim untuk mengecilkan saiz Kabinet dalam Kerajaan Perpaduan yang bukan hanya membabitkan komponen Pakatan Harapan (PH), malah Barisan Nasional (BN) dan Gabungan Parti Sarawak (GPS).

Memuji keputusan Anwar itu, Afif berkata, langkah berkenaan adalah usaha mengelakkan ketirisan yang melampau berlaku dalam kerajaan.

“Kerajaan kita dahulunya mencatatkan saiz Kabinet yang agak besar iaitu sebanyak 70 orang Kabinet iaitu 31 menteri dan 38 timbalan menteri termasuk seorang Perdana Menteri.

“Menurut Jabatan Peguam Negara dalam laporan Sinar Harian, kerajaan di bawah pimpinan PN (Perikatan Nasional) pada waktu itu membelanjakan hampir RM10 juta setahun berbanding zaman PH kira-kiran RM7.4 juta setahun,” katanya.

Justeru, beliau berkata, pengecilan saiz Kabinet itu adalah satu langkah penjimatan terbaik bagi negara menghadapi krisis ketidaktentuan ekonomi pada tahun yang mendatang.

“Seeloknya bajet negara banyak difokuskan untuk pembangunan rakyat dari segi pendidikan, infrastruktrur, ekonomi dan peluang pekerjaan.

“Semua perkara ini adalah hal yang perlu diutamakan sekali,” katanya.

Berita berkaitan;


DAP tak layak cakap soal keamanan, pernah desak keluarkan LTTE senarai pengganas

BANGI, 19 Rabiulakhir 1444H, Isnin – Pengerusi Perikatan Nasional (PN), Tan Sri Muhyiddin Yassin membidas kembali DAP dan menyifatkan parti tamak haloba itu tiada kredibiliti untuk bercakap mengenai antikeganasan.

Ini susulan kenyataan Naib Pengerusi DAP, Nga Kor Ming yang memberi amaran kononnya pentadbiran Malaysia akan menjadi seperti ‘negara Taliban’, bagi memastikan pengundi bukan Islam tidak mengundi PN.

Mendedahkan pengalaman bersama dengan DAP ketika dalam kerajaan Pakatan Harapan (PH), dakwanya, parti itu pernah meminta mengeluarkan kumpulan Harimau Pembebasan Tamil Eelam (LTTE) daripada senarai kumpulan pengganas.

Perkara itu berlaku ketika beliau menjadi Menteri Dalam Negeri, susulan penahanan beberapa anggota DAP serta wakil rakyatnya yang terbabit dalam kegiatan LTTE.

“Alasannya kerana LTTE tidak lagi wujud setelah pemimpinnya dibunuh di Sri Lanka. Dengan itu, anggota parti itu yang ditahan bolehlah dibebaskan.

“Saya bersimpati dengan nasib mana-mana kumpulan minoriti yang ditindas termasuk etnik Tamil Sri Lanka.

“Sama jugalah saya bersimpati dengan kumpulan minoriti Islam yang ditindas di Timur Tengah, Eropah dan negara-negara lain,” katanya dalam kenyataan, hari ini.

Bagaimanapun, sebagai Menteri Dalam Negeri, Muhyiddin berkata, tanggungjawab utamanya adalah untuk memelihara negara tanpa membenarkan sentimen peribadi mengatasinya.

Menurutnya, beliau diberikan taklimat oleh polis ketika itu bahawa ada bekas anggota LTTE melarikan diri ke Malaysia, sekali gus menjadikan ancaman kepada negara.

“Selain itu, Malaysia juga sering dijadikan transit oleh kumpulan-kumpulan pengganas yang berpangkalan di luar negara untuk merancang serangan ke atas negara-negara lain.

“Ini termasuklah kumpulan pengganas dari Timur Tengah dan Asia Tenggara,” katanya.

Maka, undang-undang antikeganasan dan penguatkuasaan di negara ini amat ketat untuk mengelakkan Malaysia dijadikan pusat keganasan global.

“Justeru, saya bertegas bahawa keputusan untuk mengeluarkan LTTE daripada senarai kumpulan pengganas tidak boleh dibuat sewenang-wenangnya.

“Ia perlu diserahkan kepada sebuah jawatankuasa yang ditubuhkan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001,” katanya.

Beliau berkata, DAP bagaimanapun tidak berpuas hati dengan ketegasannya dalam isu itu, dan mahu campur tangan dalam urusan keselamatan negara tanpa mengira implikasinya terhadap rakyat serta Malaysia.

“Mereka tidak peduli semua itu asalkan kepentingan politik sempit mereka tercapai. Saya tidak tunduk kepada desakan mereka.

“Tetapi akhirnya saya terkejut apabila Peguam Negara, Tommy Thomas menggugurkan pendakwaan ke atas mereka yang didakwa terlibat dalam kegiatan LTTE, termasuk beberapa anggota DAP,” katanya.

Pada masa sama, Muhyiddin turut menyifatkan 22 bulan pemerintahan PH adalah tempoh tidak aman bagi Malaysia bagi isu berkaitan perkauman dan agama.

Ini kerana katanya, DAP bersikap tidak sensitif kepada masyarakat pelbagai kaum dan agama di Malaysia.

“Sebaliknya, semasa PN memerintah semasa 17 bulan, negara kita aman. Tidak ada isu perkauman atau agama yang timbul.

“Jadi jangan tanya saya lagi kenapa saya dan rakan-rakan yang lain dalam Bersatu keluar PH. Bagi saya, DAP atau PH tidak ada kredibiliti untuk bercakap mengenai keamanan dan antikeganasan,” katanya.

Kenyataan kontroversi Kor Ming bukan yang pertama kali kerana pada 2019, ketika menjadi timbalan speaker sewaktu PH masih berkuasa, dia turut mendapat kecaman PAS atas dakwaan yang sama.

Pemuda PAS telah mengugut untuk mengadakan perhimpunan besar-besaran sekiranya beliau tidak memohon maaf, tetapi Kor Ming enggan berbuat demikian.


Didakwa tiada permintaan, KPM mahu teruskan pembinaan SJKC Sim Mow Yu

BANGI, 9 Ramadan 1443H, Isnin – Timbalan Menteri Pendidikan, Senator Datuk Dr Mah Hang Soon menyalahkan Pakatan Harapan (PH) kerana menangguhkan pembinaan Sekolah Jenis Kebangsaan Cina (SJKC) Sim Mow Yu di Kota Masai, Johor.

Beliau berkata, ketika PH memerintah, pembinaan SJKC itu ditangguhkan pada 2019 atas alasan tiada permintaan.

Bagaimanapun katanya, jawatankuasa pembinaan sekolah itu telah menyerahkan maklumat yang diperlukan untuk Kementerian Pendidikan (KPM) memulakan kembali rancangan pembinaan berkenaan.

Menurut Hang Soon, pelan pembinaan SJKC Sim Mow Yu akan dimulakan serta-merta sebaik sahaja Jabatan Perancangan dan Penyelidikan Pembangunan Pendidikan KPM menyelesaikan proses semakan.

“Kementerian Pendidikan juga berharap kanak-kanak di Kota Masai akan mendapat akses kepada pendidikan Cina apabila SJKC Sim Mow Yu dibina kelak,” katanya seperti dilapor Oriental Daily pada 25 Mac lalu.

Hang Soon menegaskan bahawa SJKC Sim Mow Yu adalah salah satu daripada 10 SJKC baharu yang diluluskan oleh KPM pada Oktober 2017 dan beralamat di Kota Masai, Johor.

Katanya, pemimpin MCA juga telah mengadakan majlis pecah tanah di tapak sekolah berkenaan pada Mac 2018, namun selepas PH ambil alih kuasa, rancangan pembinaan SJKC itu ditangguhkan pada 2019.

“Timbalan Menteri ketika itu Teo Nie Ching mendakwa tiada permintaan dari murid-murid di daerah itu, lalu menangguhkan rancangan membina SJKC Sim Mow Yu,” katanya.

Hang Soon berkata, sebaik dilantik sebagai Timbalan Menteri Pendidikan pada 2020, beliau meneliti rancangan pembinaan 10 buah SJKC baharu dan pembinaan sekolah untuk menempatkan enam SJKC sedia ada, termasuk SJKC Sim Mow Yu.

Beliau menegaskan bahawa telah berkali-kali bertemu dengan Jawatankuasa Pembinaan SJKC Sim Mow Yu bagi membincangkan proses pembinaan sekolah itu.

Katanya, pada Februari tahun ini, satu perjumpaan telah diatur di antara pihak jawatankuasa itu dengan Pegawai Biro Pendidikan Negeri Johor serta pegawai majlis bandaraya bagi membincangkan pembinaan sekolah.

Beliau berkata, rancangan ini telah ditangguhkan pada 2019, maka pihak jawatankuasa perlu menyerahkan semula maklumat untuk membolehkan KPM memulakan rancangan pembinaan.

Malah katanya, isu berkaitan pembinaan sekolah berkenaan telah dijelaskan secara terperinci oleh Timbalan Menteri Pendidikan II, Datuk Mohamad Alamin di Parlimen sebelum ini.


Gempa bumi sederhana gegar Semenanjung Minahassa, Sulawesi

KUALA LUMPUR, 23 Jamadilawal 1442H, Khamis – Gempa bumi sederhana bermagnitud 5.9 pada skala Richter menggegarkan Semenanjung Minahassa, Sulawesi, dilaporkan berlaku pada 4.59 pagi tadi.

Menurut kenyataan Jabatan Meteorologi Malaysia (MetMalaysia), gempa itu dikesan pada kedudukan 64 kilometer (km) selatan dari Gorontalo, Indonesia dengan kedalaman 164 km.

Bagaimanapun, tiada ancaman tsunami kepada Malaysia. – Bernama


COVID-19: 3,170 kes rentas negeri direkod sejak 1 Januari hingga hari ini

KUALA LUMPUR, 7 Syaaban 1442H, Ahad – Malaysia merekodkan 3,170 kes COVID-19 rentas negeri setakat hari ini sejak 1 Januari lepas, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata, daripada jumlah tersebut, Kedah mencatatkan kes tertinggi sepanjang tempoh itu iaitu 714 kes diikuti Perak, 582 kes dan Negeri Sembilan, 370 kes.

“Kluster-kluster rentas negeri turut menunjukkan peningkatan sejak gelombang ketiga bermula iaitu pada 20 September 2020.

“Kluster rentas negeri merupakan kluster yang melibatkan kes indeks atau kes pertama yang dikesan mendapat jangkitan COVID-19 dari negeri lain, dan seterusnya mengakibatkan penularan jangkitan tempatan,” katanya dalam kenyataan perkembangan situasi COVID-19 di sini hari ini.

Berikutan peningkatan kluster-kluster rentas negeri ini, kerajaan telah mengumumkan Perintah Kawalan Pergerakan (PKP) dan larangan rentas negeri bermula pada 13 Jan lepas.

Setelah larangan tersebut dilaksanakan selama beberapa bulan, pelaporan kes-kes baharu harian negara yang melibatkan kluster rentas negeri mula menunjukkan penurunan secara konsisten dengan kluster terakhir dilaporkan pada 30 Januari 2021 iaitu Kluster Tersat di Terengganu.

“Sehingga kini, terdapat tiga kluster rentas negeri yang masih aktif iaitu Kluster Tembok Mempaga, Kluster Tembok Bukit Besi, dan Kluster Pasai,” katanya.

Kes dan kluster rentas negeri ini bukan sahaja mengakibatkan penularan jangkitan kepada kawasan zon hijau, malah aktiviti seperti pulang ke kampung juga meningkatkan risiko jangkitan kepada golongan rentan seperti warga emas dan kanak-kanak.

Sehubungan itu Dr Noor Hisham berkata rakyat perlu sentiasa patuh kepada Prosedur Operasi Standard (SOP) yang telah digariskan termasuklah kepatuhan terhadap larangan merentas negeri kecuali kerana perkara penting dan perlu mendapat kebenaran daripada pihak Polis Diraja Malaysia (PDRM). – Bernama


Isu kerjasama dengan DAP, ahli UMNO perlu ‘move on’

HULU SELANGOR, 30 Zulkaedah 1444H, Isnin – Barisan Nasional (BN) terutama ahli UMNO perlu ‘move on’ dan jangan sesekali toleh ke belakang, terutama isu kerjasama dengan DAP pada Pilihan Raya Negeri (PRN), nanti.

Pengarah Komunikasi Strategik BN, Datuk Seri Ahmad Shabery Cheek berkata, pertikaian isu ‘kerjasama’ itu boleh menyebabkan hubungan yang terbina dalam Kerajaan Perpaduan terjejas.

Kerjasama dengan DAP sejak pembentukan Kerajaan Perpaduan langsung tidak menjejaskan perkara yang membabitkan kepentingan orang Melayu di negara ini, katanya.

Sementara itu, mengulas mengenai pengundi di Selangor, beliau menganggap tindakan mereka yang cuba menukar kerajaan sedia ada akan menyebabkan kerugian kepada rakyat negeri ini.

“Pengundi perlu sedar ada negeri tidak mampu menyediakan peluang pekerjaan kerana ketidakupayaan pemimpin politik mereka untuk mewujudkannya kepada rakyat.

“Kita lihat sebahagian besar orang yang bekerja di sesetengah kawasan di Selangor adalah dari Kelantan dan Terengganu kerana kegagalan kerajaan negeri terbabit gagal menyediakan peluang pekerjaan terutama kepada golongan muda,” katanya seperti dilapor BH.

Ahmad Shabery berkata, rakyat atau pengundi di Selangor juga perlu sedar bahawa sebahagian kemajuan dan pembangunan di negeri ini yang sedang dikecapi adalah diasaskan hasil perjuangan kerajaan BN terdahulu.

“Jadi dalam PRN ini, biarlah BN menjadi penyumbang pembentukan Kerajaan Perpaduan di negeri Selangor supaya pimpinan BN akan terus dapat menyumbang kepada kemakmuran negeri Selangor,” katanya.


417 penduduk Baling pindah ke pusat pemindahan sementara

ALOR SETAR, 6 Zulhijjah 1443H, Rabu – Seramai 417 orang daripada 109 keluarga di Baling telah dipindahkan ke dua pusat pemindahan sementara berikutan bencana banjir di sana.

Pegawai Angkatan Pertahanan Awam daerah Baling Kapten (PA), Rasidah Kassim berkata, ini adalah jumlah mangsa di pusat pemindahan sementara di SMK Jerai dan Surau An Nur setakat 10 malam Selasa.

“Seramai 18 anggota Angkatan Pertahanan Awam Malaysia termasuk empat pegawai dikerahkan untuk membantu operasi pemindahan,” katanya dalam satu kenyataan, hari ini.

Beliau berkata, seramai 78 pelajar termasuk 32 perempuan dari SMK Agama Al-Khiriah pada mulanya berteduh di sekolah berkenaan yang turut dijadikan pusat pemindahan, pada Isnin (4 Julai).

Beliau memaklumkan, kebanyakan pelajar telah meninggalkan pusat itu bersama ibu bapa atau penjaga mereka.

Banjir setakat ini menjejaskan empat kampung iaitu Kampung Iboi dan Kampung Tanjung Luas dalam mukim Kupang serta Kampung Sedim dan Kampung Jernang di Bakai.

Kapten Rasidah menasihatkan penduduk kampung supaya berwaspada dengan keadaan sekeliling dan memaklumkan segera kepada pihak berkuasa jika kawasan mereka dinaiki air.

Sehingga Selasa, sembilan sekolah di daerah itu terjejas akibat banjir.

Hujan lebat berterusan selama tiga jam bermula jam 2 petang pada Isnin menyebabkan air Sungai Kupang melimpah ke kawasan perumahan di tepi sungai.

Sekurang-kurangnya tiga orang, termasuk seorang wanita hamil maut dan ratusan yang lain kehilangan tempat tinggal dalam kemungkinan banjir paling teruk melanda daerah ini.


PRN Melaka: PH sudah ada bayangan calon – Adly

MELAKA,11 Rabiulawal 1443H, Isnin –  Pakatan Harapan (PH) Melaka mengakui sudah mempunyai bayangan barisan calon bagi menghadapi Pilihan Raya Negeri (PRN) Melaka, kata Pengerusinya Adly Zahari.

Beliau berkata, pada awalnya persiapan berkenaan adalah bagi menghadapi Pilihan Raya Umum ke-15 (PRU15) namun pihaknya akan menggunakan persiapan tersebut bagi menghadapi PRN Melaka.

“Disebabkan ia (PRN Melaka) diadakan lebih awal, kita akan muktamadkan (senarai calon). Nanti kita putuskan siapa calonnya. Tunggulah dalam sehari dua ini. Apa yang telah kita putuskan di peringkat negeri, kita akan serahkan ke peringkat seterusnya,” katanya.

Beliau bagaimanapun menyifatkan keputusan Suruhanjaya Pilihan Raya (SPR) untuk mengadakan PRN Melaka pada 20 Nov adalah satu langkah tergesa-gesa tetapi pihaknya akan bersedia dengan segala kemungkinan.

Pengerusi Suruhanjaya Pilihan Raya (SPR) Datuk Abdul Ghani Salleh hari ini mengumumkan tarikh pelaksanaan PRN Melaka pada 20 Nov depan manakala penamaan calon (8 Nov) dan undi awal (16 Nov).

DUN Melaka dibubarkan pada 4 Okt lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Empat ADUN tersebut adalah Datuk Seri Idris Haron (Sungai Udang), Datuk Nor Azman Hassan (Pantai Kundor), Datuk Norhizam Hassan Baktee (Pengkalan Batu) dan Datuk Noor Effandi Ahmad (Telok Mas). – Bernama


Tidak wajib imbas MySejahtera jika tak masuk stesen minyak

KUALA LUMPUR, 24 Rabiulawal 1442H, Selasa – Pelanggan yang tidak memasuki kedai stesen minyak untuk membuat transaksi pembayaran bagi mengisi minyak adalah tidak diwajibkan mengimbas kod MySejahtera.

Menteri Kanan (Kluster Keselamatan), Datuk Seri Ismail Sabri Yaakob berkata, ia melibatkan individu yang membuat transaksi menggunakan kad kredit dan debit serta aplikasi dalam talian dan membayar melalui tingkap ‘pigeon hole’ serta mereka yang mengisi angin tayar dan menggunakan khidmat cuci kereta secara automatik.

Katanya, bagi individu yang melakukan pembayaran atau transaksi dalam kedai di stesen minyak sama ada untuk membuat pembayaran petrol, pembelian barangan dan mengeluarkan duit di ATM, perlu mendaftar melalui aplikasi MySejahtera atau manual.

“Individu yang menggunakan surau dan tandas juga perlu mendaftar melalui aplikasi MySejahtera atau manual. Begitu juga dengan mereka yang menghantar kenderaan ke bengkel di stesen minyak dan mereka yang menggunakan perkhidmatan cuci kereta secara manual,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.

Katanya, keputusan itu dicapai hasil Mesyuarat Teknikal Majlis Keselamatan Negara (MKN) bagi isu pelanggan yang perlu mengimbas kod MySejahtera selain mematuhi prosedur operasi standard (SOP) sedia ada sebelum memasuki premis tersebut.

Ismail Sabri berkata demikian bagi mengulas mengenai perincian SOP pencegahan COVID-19 di stesen minyak seluruh negara.

Sementara itu, mengambil maklum kesulitan dialami ibu bapa berikutan penutupan sekolah dan taman asuhan kanak-kanak (taska) di negeri-negeri yang dikenakan Perintah Kawalan Pergerakan Bersyarat (PKPB), Ismail Sabri berkata, kerajaan bersetuju memperluaskan arahan bekerja dari rumah membabitkan penjawat awam di seluruh negara.

Katanya, mereka yang tinggal di negeri yang terkecuali daripada PKPB seperti Perlis, Kelantan dan Pahang juga dibenarkan bekerja dari rumah.

“Timbul isu kesukaran bagi ibu bapa apabila kerajaan umum penutupan sekolah di negeri terlibat PKPB. Oleh itu, mesyuarat hari ini berbincang dengan Jabatan Perkhidmatan Awam (JPA) dan akhirnya kerja dari rumah ini diperluaskan ke seluruh negara termasuk negeri yang tidak di bawah PKPB,” katanya.

Katanya mereka yang bekerja dalam sektor industri pula perlu menunggu pengumuman lanjut daripada Kementerian Perdagangan Antarabangsa dan Industri (MITI) berhubung kebenaran bekerja dari rumah.

Ismail Sabri berkata bagaimanapun ia tidak terpakai kepada mereka yang bekerja dalam sektor tidak formal seperti peruncitan, kompleks beli-belah, perladangan dan pertanian.-  Bernama


Syor bentuk kerajaan campuran, BN sudah hilang kekuatan?

BANGI, 1 Rabiulakhir 1444H, Khamis – Cadangan supaya Barisan Nasional (BN) menjalinkan kerjasama dengan parti-parti lain – sekiranya gagal memperoleh majoriti mudah membentuk kerajaan – menunjukkan isyarat parti itu sudah hilang kekuatan.

Sebelum ini, Perdana Menteri, Datuk Seri Ismail Sabri Yaakob yang menyuarakan pandangan tersebut berkata, kerjasama itu mungkin melibatkan Gabungan Parti Sarawak (GPS), Gabungan Rakyat Sabah (GPS) dan parti-parti lain.

Bagaimanapun, menurut Naib Presiden UMNO itu, sebarang keputusan kerjasama dengan parti lain akan diputuskan Majlis Tertinggi (MT) UMNO selepas keputusan Pilihan Raya Umum ke-15 (PRU15).

“Jika 85 kerusi menang dan ini jelas kita tidak mampu membentuk kerajaan kerana ia memerlukan majoriti mudah 112 kerusi, jadi tentu saja kita akan bekerjasama dengan parti-parti lain.

“Sebagai contoh Gabungan Parti Sarawak (GPS), Gabungan Rakyat Sabah (GRS)-BN dan apa-apa parti sekalipun akan ditentukan oleh Majlis Kerja Tertinggi (MKT) UMNO selepas keputusan.

“Apa-apa pun kita tunggu keputusan dulu kemudian parti akan membuat keputusan (kerjasama),” katanya.

Ismail Sabri dilaporkan berkata demikian mengulas pandangan penganalisis politik, Dr Azmi Hassan yang menjangka BN mampu meraih kemenangan 80 hingga 85 kerusi Parlimen di Semenanjung yang mempunyai majoriti sekurang-kurangnya 65 peratus pengundi Melayu.

Dalam isu ini, Timbalan Presiden BERJASA, Datuk Mohd Rosli Ramli berkata, BN seolah-olah tiada lagi keyakinan untuk menang pilihan raya yang akan datang sekali gus memaksa parti itu membentuk kerajaan campuran seperti PRU 2018 yang lalu.

Jika itu berlaku, beliau yakin keadaan Malaysia tidak akan stabil dan pembangunan negara tidak dibangunkan dengan sebaik mungkin.

“Jadi adalah penting memilih kerajaan yang stabil, bukan Barisan Nasional, bukan Pakatan Harapan tapi kita memilih satu kerajaan yang baharu iaitu Gerakan Tanah Air.

“Ia supaya kita dapat membawa negara ke arah yang lebih cemerlang lagi dengan pimpinan negara yang baru di masa akan datang,” katanya dalam hantaran di Facebook beliau, hari ini.

Pada masa sama, beliau yakin, saranan itu juga dapat mengelak isu pertukaran perdana Menteri seperti yang berlaku sebelum ini.

“Jadi kita semua keluar mengundi beramai-ramai dan pilihlah kerajaan yang boleh membuat pembaharuan kepada negara kita,” katanya.


DAP dakwa Najib, Zahid ‘perompak’, tapi setuju bentuk kerajaan baharu secara tertutup?

BANGI, 24 Jamadilawal 1442H, Jumaat – Pendedahan Tan Sri Annuar Musa baru-baru ini membuktikan DAP hanya ‘berlakon’ menempelak pemimpin UMNO, tetapi secara tertutup berjumpa dengan mereka, berbincang dan bersetuju menubuhkan kerajaan baharu bersama.

Sebelum ini, Annuar yang juga bekas Setiausaha Agung Barisan Nasional (BN) mendakwa, wujud gerakan UMNO untuk bekerjasama dengan DAP termasuk membentuk kerajaan baharu.

Menurut Menteri Wilayah Persekutuan itu, beliau menerima laporan bahawa UMNO dalam proses menjalin kerjasama dengan DAP untuk tujuan itu.

Memetik artikel yang disiarkan di laman Facebook berbahasa Cina, Bingo Daily, kesudian DAP menjalinkan kerjasama dengan UMNO tanpa rasa malu bukanlah suatu perkara di luar jangkaan, ketika berlakunya krisis perubahan kerajaan negeri Perak, DAP yang menyuarakan secara terbuka kemungkinan kerjasama.

“Ketika menjawab soalan dari penyokongnya, Pengerusi DAP, Perak Ngar Kor Ming tidak berselindung mengakui kesudian DAP bekerjasama dengan UMNO untuk membuktikan DAP bukan anti-Melayu dan Islam.

“Selain itu, demi mempertahankan keputusan untuk bekerjasama dengan UMNO, Ngar Kor Ming telah mengeluarkan surat terbuka menggesa ahli DAP untuk menyokong pendirian kerjasama DAP dengan UMNO.

“Ketika DAP teruk dikecam oleh ahli-ahlinya, Setiausaha Agung DAP, Lim Guan Eng mengesahkan usaha Ngar Kor Ming untuk menubuhkan kerajaan negeri bersama UMNO telah mendapat persetujuan dari jawatankuasa pusat DAP,” dakwa artikel berkenaan yang dimuat naik, semalam.

Artikel itu mendakwa, demi mendapat kedudukan dan jawatan dalam kerajaan, DAP sanggup bekerjasama dengan sesiapa sahaja termasuklah dengan pemimpin UMNO yang selama ini mereka kaitkan dengan rasuah dan labelkan sebagai perompak.

“Menerusi pendedahan Annuar Musa kita dapat tahu, sebelum berlakunya perubahan kerajaan Perak lagi, DAP telah pun mengadakan perjumpaan rahsia dengan puak-puak Najib dan Zahid dari UMNO bagi membincangkan kerjasama untuk menjatuhkan PM kerajaan pimpinan PN iaitu Muhyiddin, demi membentuk kerajaan yang baru.

“Selain itu, SD (Akuan Bersumpah) yang ditandatangani oleh sekumpulan pemimpin UMNO yang diuar-uarkan sebelum ini juga telah terbukti benar,” kata artikel itu.

Justeru, dakwa artikel itu, DAP bukan sahaja mengetepikan prinsip mereka di Perak dengan menjalinkan kerjasama dengan UMNO, mereka sebenarnya sudah lama merancang untuk membentuk kerajaan Persekutuan dengan UMNO.

Namun, artikel itu mendakwa, yang sukar untuk dipercayai ialah mereka boleh bekerjasama dengan pemimpin UMNO yang dihimpit skandal rasuah dan dilabelkan sendiri oleh DAP sebagai perompak.

“Sebelum ini Lim Kit Siang telah berikrar, DAP tidak akan bekerjasama dengan UMNO, terutamanya dengan Najib dan Zahid yang terpalit dengan skandal rasuah, rupa-rupanya semua ini hanyalah berlakon.

“DAP langsung tidak kisah sama ada Najib dan Zahid adalah ‘perompak’ asalkan mereka dapat membentuk kerajaan baru, demi jawatan menteri mereka tidak kisah untuk mengenepikan prinsip mereka.

“Akhirnya, kerjasama ini gagal, puncanya bukan kerana DAP menolak kerjasama dengan UMNO ‘perompak’, tapi kerana bantahan dalam UMNO, majoriti pemimpin akar umbi membantah kerjasama dengan DAP, itulah punca sebenar kenapa kerjasama tersebut gagal,” dakwanya.


Bibit pertikaian DAP seolah ke arah naratif pro-Israel: DUPP

BANGI, 16 Rabiulakhir 1445H, Selasa – Dewan Ulama PAS Pusat (DUPP) kesal kerana seolah-olah wujud kumpulan yang mahu menyeleweng naratif perjuangan solidariti Palestin.

Ketua DUPP, Datuk Ahmad Yahaya berkata, larangan terhadap laungan takbir dan kecaman ke atas Perdana Menteri Israel, Benjamin Netanyahu menjelaskan usaha memesongkan perjuangan umat Islam di negara Palestin.

Bahkan, senjata mainan yang dibawa murid ke sekolah menerusi penganjuran program berkaitan solidariti Palestin baru-baru ini, turut menjadi pertikaian, terutama dalam kalangan pemimpin DAP sehingga mengetepikan perbahasan mengenai kesedaran rakyat berkenaan isu itu.

“DUPP ingin menegaskan kepada pemimpin DAP khususnya bahawa solidariti terhadap keganasan yang sedang memuncak di bumi Gaza lebih utama daripada pertikaian terhadap senjata mainan yang dibawa ke sekolah.

“Sebahagian pemimpin dunia pro-Israel hari ini mempertahankan naratif Hamas sebagai kumpulan pengganas di sebalik berbicara mengenai keganasan, kezaliman dan kekejaman rejim Zionis Israel selama lebih tujuh dekad.

“Apakah pemimpin DAP dan kumpulan liberal mahu bergerak ke arah naratif yang sama walaupun mereka tidak menzahirkan secara terang sokongan terhadap Israel?,” katanya dalam kenyataan, hari ini.

Ahmad berkata, bibit-bibit pertikaian yang dibangkitkan DAP dan kumpulan tertentu memberikan gambaran mereka juga mahu berdiri di atas naratif sama.

“Apakah pada akhirnya mereka juga mahu mengatakan serangan Israel itu juga adalah sebahagian daripada ‘self-defense’, sebagaimana naratif kumpulan pro-Israel pada hari ini?

“DUPP menganggap pertikaian-pertikaian tidak perlu yang dibangkitkan oleh sebahagian pemimpin DAP ini sebagai kemuncup di tengah padang yang luas.

“Jika dihiraukan sudah tentu akan merencatkan agenda solidariti yang lebih utama. Lebih baik diabaikan daripada dilayan kemuncup tersebut,” katanya.

Terdahulu, DAP meluahkan rasa terkilan dengan penganjuran satu program di sebuah sekolah rendah yang memaparkan unsur-unsur keganasan dan ekstremisme dengan penggunaan replika senjata.

Setiausaha Agungnya, Anthony Loke berkata, DAP menentang sebarang bentuk keganasan dan membantah semua bentuk program yang mempamerkan unsur-unsur kekerasan bersenjata di semua sekolah yang membabitkan murid-murid pada usia yang muda.

Dakwanya, program seumpama itu hanya akan memberikan mesej dan pengajaran yang salah kepada generasi muda.


Khairy lulus segera peruntukan perbesar klinik ibu dan anak di Dengkil

DENGKIL, 2 Rabiulawal 1444H, Khamis – Menteri Kesihatan, Khairy Jamaluddin Abu Bakar ketika mengadakan lawatan ke Klinik Kesihatan Dengkil di Jalan Besar, mengambil maklum akan kekurangan di premis itu termasuk masalah kesesakan.

Prihatin akan perkara tersebut, beliau meluluskan segera peruntukan untuk memperbesarkan bangunan untuk klinik ibu dan anak serta beberapa kemudahan lain termasuk mesin ‘ultrasound’ dan ‘biochem’.

“Spot check di Klinik Kesihatan Dengkil. Walaupun perkhidmatan yang diberikan adalah baik, tapi kawasan sesak, waktu menunggu lama dan parking tak cukup.

“Saya meluluskan segera extension bangunan untuk klinik ibu dan anak, mesin ultrasound dan biochem. Banyak pelaburan diperlukan untuk meningkatkan khidmat kesihatan primer.

“Saya setuju Dengkil perlu ada klinik kesihatan yang baharu namun, tambah baik bangunan sedia ada cuma penyelesaian jangka pendek. Klinik kesihatan baharu akan dimohon jua,” katanya menerusi hantaran di Facebook hari ini.

Bukan itu sahaja, beliau turut memaklumkan ada berita baik bagi warga Cyberjaya dalam tempoh seminggu dua lagi dipercayai berkaitan dengan operasi Hospital Cyberjaya.

Sebelum ini, Khairy pernah melakukan lawatan mengejut ke beberapa klinik kesihatan lain di seluruh negara bagi meninjau sendiri keadaan sebenar fasiliti itu.


Banjir Selangor jadi pengalaman, pengajaran urus bencana

KUANTAN, 19 Jamadilawal 1443H, Jumaat – Situasi banjir di Selangor menjadi pengalaman baharu dan pengajaran untuk membaiki kelemahan yang berlaku, kata Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.

Beliau berkata antara yang dipelajari ialah bagaimana menguruskan banjir di kawasan berkepadatan tinggi, rumah yang banyak dan rapat di kawasan jarang berlaku banjir besar, selain tidak mempunyai sungai yang banyak untuk mengalirkan air.

“Kita belajar daripada kesilapan atau kekhilafan sewaktu mengurus banjir…bila Jabatan Meteorologi mengeluarkan amaran kita harap semua pihak dapat berwaspada dan sama-sama beri peringatan,” katanya kepada pemberita selepas melawat mangsa banjir di pusat pemindahan sementara (PPS) Sekolah Menengah Kebangsaan Bukit Rangin di sini, hari ini.

Sebagai contoh, Abdul Latiff berkata peringatan berwaspada perlu kerap dikeluarkan berhubung ramalan hujan berterusan peringkat kuning yang dijangka berlaku di Tawau, Sandakan dan Kudat pada 27 dan 28 Dis ini, dan perlu diteruskan sehingga tamat musim monsun Timur Laut.

Mengenai tempoh proses permohonan Bantuan Wang Ihsan (BWI) banjir, Abdul Latiff berkata pihaknya akan memproses permohonan itu secepat mungkin bagi membantu mangsa, dan berdasarkan prosedur operasi standard (SOP), ia boleh diselesaikan dalam tempoh beberapa hari, jika semua dokumen lengkap.

Semua Pusat Kawalan Operasi Bencana (PKOB) daerah dan negeri juga diminta agar segera mengemukakan senarai kerosakan akibat banjir untuk membolehkan bantuan membaiki infrastruktur daripada kerajaan Pusat dan kerajaan negeri digemblengkan segera. – Bernama


Sudan tarik balik perintah darurat sejak rampasan kuasa

KHARTOUM, 29 Syawal 1443H, Isnin – Ketua tentera Sudan, Jeneral Abdel Fattah al-Burhan menarik balik darurat yang diisytiharkan sejak rampasan kuasa tahun lalu, kata Majlis Kedaulatan Sudan.

Menurut AFP, Burhan mengeluarkan dekri menarik balik pelaksanaan darurat di seluruh negara.

Perintah itu dibuat untuk menyediakan suasana bagi dialog yang bermanfaat dan bermakna untuk mencapai kestabilan dalam tempoh peralihan, katanya.

Keputusan Ahad itu dibuat selepas mesyuarat dengan pegawai kanan tentera mengesyorkan, pelaksanaan darurat ditarik balik dan individu yang ditahan di bawah undang-undang darurat dibebaskan.

Ia juga dibuat selepas gesaan terbaharu oleh Utusan Khas Pertubuhan Bangsa-Bangsa Bersatu (PBB), Volker Perthes untuk menghapuskan perintah darurat, berikutan pembunuhan dua penunjuk perasaan ketika protes antirampasan kuasa pada Sabtu.

Menurut pegawai perubatan prodemokrasi, Sudan digegarkan oleh protes besar-besaran sejak rampasan kuasa, yang dipenuhi tindakan keras menyebabkan hampir 100 orang terbunuh dan ratusan lagi cedera.

Ratusan aktivis juga ditahan dalam sekatan di bawah undang-undang darurat.

Pada Ahad, pegawai tentera mengesyorkan bagi membenarkan unit TV langsung rangkaian Al Jazeera yang berpangkalan di Qatar untuk menyambung semula operasi di Sudan, selepas pihak berkuasa melarangnya pada Januari kerana membuat liputan protes ‘tidak profesional’.

Sudan dilanda pergolakan semakin teruk sejak Burhan mengetuai rampasan kuasa 25 Oktober, membatalkan peralihan yang rapuh berikutan penggulingan Presiden Omar al-Bashir pada 2019.

Pengambilalihan tentera mencetuskan kecaman antarabangsa yang meluas dan bertindak menghukum termasuk pemotongan bantuan penting oleh kerajaan Barat sementara menunggu peralihan kepada pemerintahan awam disambung semula. – Agensi


Skandal LCS londehkan kualiti kepimpinan bekas Menteri Pertahanan

Oleh Ainul Illia Meor Suzurudin

BANGI, 19 Muharam 1444H, Rabu – Skandal projek kapal tempur pesisir (LCS) Tentera Laut Diraja Malaysia (TLDM) kini melondehkan kualiti kepimpinan dan integriti ramai bekas Menteri Pertahanan yang pernah memegang jawatan tersebut.

Apatah lagi menjelang Pilihan Raya Umum ke-15 (PRU15), ramai nama-nama pemimpin tertinggi UMNO telah dipetik terbabit dengan masalah kelewatan pembinaan kapal itu.

Sama ada Datuk Seri Ahmad Zahid Hamidi, Datuk Seri Hishamuddin Tun Hussein, Mohamad Sabu (Amanah) dan Datuk Seri Ismail Sabri Yaakob, di kalangan mereka didakwa memiliki ‘saham’ dalam salah laku dan bencana yang menimpa negara ini.

Namun, sudah tentu mata akan tertumpu kepada Ahmad Zahid yang juga Presiden UMNO, kerana beliau merupakan Menteri Pertahanan pada 2011.

Pemerhati politik, Ir Ts Muhammad Lukman Al Hakim Mohamad berkata, ketika Zahid Menteri Pertahananlah, Boustead Naval Shipyard Sdn Bhd (BNS) mengubah bentuk kapal tempur jenis SIGMA kepada GOWIND dengan persetujuan beliau tanpa mengambil kira pendapat pimpinan tertinggi TLDM.

“Dengan kelulusan Kementerian Pertahanan, kapal model SIGMA ditukar kepada model GOWIND pada 11 Julai 2011 atas cadangan BNS pada 8 Julai 2011.

“Jika benar Ahmad Zahid tidak bersalah, maka beliau perlu membersihkan namanya. Namun, kini siapa yang mahu percaya?,” soalnya ketika dihubungi Ismaweb.net, hari ini.

Tambahan lagi, katanya, dengan pelbagai kes salah laku dan rasuah yang sedang dihadapi Ahmad Zahid di mahkamah kini, serta kemewahan hidupnya serta keluarganya yang digambarkan melalui isi perbicaraan kes telah membuatkan seluruh rakyat hilang kepercayaan kepada beliau.

“Begitu juga dengan pemimpin-pemimpin UMNO yang lain, termasuk Perdana Menteri Ismail Sabri yang terpaksa membuktikan diri masing-masing tidak bersalah dalam hal ini.

“Ismail Sabri pernah menjadi Menteri Pertahanan dari Mac 2020-Ogos 2021. Jadi isu LCS ini hanyalah ‘the tips of the iceberg,” katanya lagi.

Justeru, Lukman yang juga Setiausaha Agung BERJASA menggesa keseluruhan dapatan laporan Jawatankuasa Kira-Kira Wang Negara (PAC) dikaji dan digali sehingga ke akar umbi supaya seluruh rakyat akan tahu siapakah pengkhianat sebenar negara.

Mengulas natijah isu ini kepada populariti UMNO, beliau berkata, ia semestinya memberi impak terutama sekali dalam berdepan PRU15 yang sebelum ini amat digesa oleh mereka.

“Kepercayaan kepada UMNO dan pemimpinnya telah lama hilang, kini masa untuk negara memilih kepimpinan baharu yang lebih segar, berkemampuan dan berintegriti tinggi dalam pilihanraya akan datang,” katanya.

Projek pembinaan LCS adalah perolehan terbesar dalam sejarah Kementerian Pertahanan dengan kos keseluruhan RM9 bilion dan kontrak bagi projek itu bermula 2013 serta dijangka siap dalam masa 10 tahun.

Sebelum ini, PAC dalam laporannya menyatakan, kerajaan sudah membayar RM6.083 bilion untuk projek lima kapal LCS kepada BNS, yang dilaksanakan secara runding terus, namun tiada kapal yang diterima setakat ini.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.


AS tak bimbang konflik fizikal dengan China

WASHINGTON, 27 Rabiulawal 1443H, Rabu – Presiden Amerika Syarikat (AS), Joe Biden menyatakan bahawa beliau tidak bimbang tentang kemungkinan berlakunya konflik fizikal dengan China berikutan ketegangan yang meningkat antara dua negara itu.

“Adakah saya bimbang tentang konflik bersenjata atau sesuatu yang berlaku secara tidak sengaja dengan China?

“Tidak, saya tidak bimbang,” kata pemimpin Demokrat itu pada sidang akhbar penutupnya di sidang kemuncak COP26 di Edinburgh, Scotland.

Beliau membuat kenyataan itu di tengah-tengah ketegangan antara Washington dan Beijing berhubung pelbagai isu, termasuk Taipei, Laut China Selatan termasuk keselamatan siber.

Presiden AS itu menegaskan bahawa beliau telah menjelaskan idea itu kepada rakan sejawatannya dari China, Xi Jinping.

“Tiada sebab perlu ada konflik. Tetapi saya juga telah menyatakan kepadanya, jadi saya tidak keberatan untuk menyatakannya secara terbuka, bahawa kami mengharapkan dia bermain mengikut ‘peraturan jalan raya’,” kata Biden.

AS dan China dalam beberapa bulan kebelakangan ini meningkatkan perang mulut mereka dalam isu Taipei. – Agensi


PRN Johor: Mana-mana parti jangan terlalu awal yakin mampu menang besar

BANGI, 23 Jamadilakhir 1443H, Rabu – Pilihan Raya Negeri (PRN) Johor dilihat sebagai ‘ibu’ kepada semua PRN kerana berdepan pelbagai kemungkinan termasuk pembabitan 749,953 pengundi automatik berusia 18 tahun ke atas.

Terdapat perbezaan ketara antara PRN Johor dengan tiga PRN sebelum ini, khususnya dalam konteks kebarangkalian UMNO untuk menang dengan majoriti dua pertiga adalah rendah.

Ini termasuk isu kerjasama politik UMNO dengan PAS dan masa depan Parti Pribumi Bersatu Malaysia (Bersatu) di negeri asal Presidennya, Tan Sri Muhyiddin Yassin, katanya.

Atas sebab itu, mana-mana parti politik yang menyertai PRN Johor tidak boleh terlalu awal dengan yakin mengisytiharkan bahawa mereka mampu menang mudah dan besar, kata Pensyarah Kanan Jabatan Pengajian Pentadbiran Politik, Universiti Malaya, Dr Mohammad Tawfik Yaakub.

“Kali pertama dalam sejarah pilihan raya negara dan negeri, Johor satu-satunya negeri yang berhadapan 749,953 pengundi automatik berusia 18 tahun ke atas dalam PRN kali ini.

“Bilangan pengundi automatik ini membawa ancaman dan cabaran utama kepada parti konservatif Melayu seperti UMNO dan PAS yang kedua-dua diakui masih belum terbuka menerima pembabitan anak muda serta mengarusperdanakan aspirasi belia dalam perjuangan dan organisasi masing-masing,” katanya.

Menulis di Berita Harian hari ini, Dr Tawfik percaya sekiranya persepsi pengundi automatik tidak ditangani dengan baik, sebuah persekitaran politik baharu berpotensi muncul bagi menggantikan praktik politik lama yang masih berpegang kukuh kepada kronisme, penaungan politik dan rasuah yang ditolak sepenuhnya kelompok pengundi berkenaan.

“Pelbagai kemungkinan boleh tercetus dalam PRN Johor. Misalnya tidak ada sebuah parti mungkin memiliki majoriti bagi membolehkan pembentukan kerajaan.

“… selain wakil rakyat dipilih dalam PRN berkenaan mungkin perlu meninggalkan parti dan membentuk gabungan kerajaan negeri baharu merentasi sempadan parti politik yang mereka wakili,” katanya.

Pada masa sama, Dr Mohammad Tawfik berkata, pengaruh PAS di Johor juga tidak boleh diketepikan kerana pernah menewaskan calon daripada UMNO-BN secara solo di DUN Bukit Pasir dalam Pilihan Raya Umum ke-14 (PRU14) lalu, dengan majoriti 1,883 undi.

“Sudah pasti gelombang perubahan politik, pergolakan politik tempatan dan kemampuan PAS meningkatkan pengaruhnya di kawasan DUN Bukit Pasir dalam PRU14 tidak boleh dipandang remeh.

“Meskipun PAS pernah memenangi dua kerusi DUN di Johor (Sungai Abong dan Maharani) dalam PRU12, persekitaran politik ketika itu lebih memihak kepada BN berbanding gelombang politik terbesar dalam sejarah negara yang memberikan kemenangan kepada pembangkang dalam PRU14.

“Maka, kemenangan PAS di Bukit Pasir dalam PRU14 lalu lebih ‘gentleman’ ketika gelombang politik terbesar membadai Johor dan parti itu bertanding secara solo,” katanya.


Mujahid putar belit isu menampakkan Evangelist perkara rekaan?

BANGI, 12 Ramadan 1442H, Sabtu – Bekas Menteri di Jabatan Perdana Menteri, Datuk Seri Mujahid Yusof Rawa sepatutnya bersuara di pihak umat Islam serta menyokong tindakan Majlis Agama Islam Selangor (MAIS) mendedahkan agenda Kristian.

Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim berkata, langkah itu perlu demi kepentingan dan untung rugi penganut serta agama Islam.

Pada masa sama, Ustaz Zamani menyarankan Mujahid supaya tidak mengambil kesempatan dan mengambil tindakan kurang cerdik dengan memutarbelitkan isu, selain cuba menampakkan bahawa gerakan Evangelist adalah perkara rekaan.

Jika itu berlaku, katanya, Mujahid umpama mahu menagih simpati undi daripada penyokong tegar DAP semata-mata.

“Mujahid suka mengelirukan rakyat terutama orang Islam. Dahulu beliau cuba memahamkan rakyat bahawa tugas menteri agama bukan hanya menjaga Islam bahkan juga menjaga semua agama.

“Kemudian lahirlah pentafsiran ‘rahmatan lilalamin’ ikut faham beliau sendiri, sehingga biarlah orang kafir menghina segala macam agama Islam namun orang Islam hendaklah diam dan memaafkan sahaja.

“Isu pendedahan gerakan Evangalist ini pun beliau mahu orang Islam abaikan jangan ambil peduli, biarkanlah gerakan Evangalist terus menzahirkan kedengkiannya kepada Islam, namun Mujahid mahu orang Islam terus memaafkan dan jangan bertindak apa-apa takut nanti hilang ciri ‘rahmatan lilalamin’,” katanya ketika dihubungi Ismaweb.net, hari ini.

Terdahulu, Mujahid tampil mempertahankan gerakan Kristian dan menempelak MAIS.

Mujahid dalam laporan portal berita FMT berkata, sebarang tuduhan yang dibuat terhadap penganut Kristian mesti berasas.

Beliau berkata demikian mengulas sebuah buku yang mendedahkan agenda Kristian yang diterbitkan oleh MAIS pada tahun 2014.

Buku digital itu mengupas mengenai gerakan Evangelisme dan usaha mengkristiankan orang Islam, khususnya di Selangor.

Mujahid berkata, seluruh komuniti Kristian boleh dianggap jahat sekiranya dakwaan terbabit tidak dibuktikan.

Mengulas lanjut, Ustaz Zamani berkata, pihaknya tidak nampak MAIS menuduh seluruh komuniti Kristian sebagai jahat, sebaliknya hanya sekadar mendedahkan bahawa gerakan Evangelist sebagai terancang dan bermatlamat di negara ini.

“BERJASA berpandangan, MAIS telah memainkan peranannya yang cukup baik sebagai institusi agama dalam hal menjaga agama Islam.

“Islam sebagai agama Persekutuan tidak boleh mana-mana pemimpin parti termasuk juga pihak pembangkang untuk membiarkan wujudnya sesuatu gerakan yang boleh mengancam kesucian agama Islam serta kestabilan negara,” katanya.


Serang pos kawalan di Gerik, bekas tentera mati ditembak

IPOH, 27 Ramadan 1442H, Ahad – Seorang lelaki mati ditembak selepas dia yang bersenjatakan parang cuba menceroboh pos kawalan Batalion ke-4 Regimen Sempadan di Gerik dan bertindak agresif dalam kejadian petang semalam.

Ketua Polis Perak Datuk Mior Faridalathrash Wahid berkata dalam kejadian 6.45 petang itu, lelaki berusia 35 tahun tersebut cuba menceroboh ke kawasan batalion dengan memanjat pagar pintu hadapan.

“Lelaki tersebut kemudiannya telah diberikan amaran oleh anggota tentera yang berkawal di pos pengawal pintu hadapan berkenaan namun lelaki itu telah bertindak agresif dengan menyerang menggunakan senjata yang dibawa.

“Dalam pergelutan itu, anggota tentera telah melepaskan tembakan dan mengenai lelaki tersebut yang kemudiannya dibawa ke Hospital Gerik oleh pihak polis sebaik dimaklumkan, namun disahkan meninggal dunia,” katanya dalam kenyataan hari ini.

Mior Faridalathrash berkata siasatan lanjut mendapati lelaki tersebut merupakan bekas tentera yang ditamatkan perkhidmatan pada 2013 kerana mempunyai masalah kesihatan mental.

Katanya siasatan lanjut sedang dijalankan bagi mengenal pasti punca sebenar kejadian dan pihaknya juga telah merampas beberapa barang berkaitan kes tersebut.

“Kami masih menunggu laporan bedah siasat forensik yang akan dilakukan di Jabatan Forensik Hospital Raja Permaisuri Bainun, Ipoh. Kes disiasat di bawah Seksyen 9 Akta Kawasan Larangan Tempat Larangan 1959.

“Kertas siasatan akan dilengkapkan untuk dirujuk kepada Jabatan Peguam Negara bagi tindakan selanjutnya. Kami harap tiada sebarang spekulasi oleh orang ramai sehingga menjejaskan siasatan berkenaan,” katanya. – Bernama


RUU tukar parti tak terpakai kepada Ahli Dewan Negara

BANGI, 11 Muharram 1444H, Selasa – Pelaksanaan Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Parlimen bertukar parti tidak terpakai ke atas Ahli Dewan Negara.

Perkara itu diputuskan selepas mengambil kira beberapa aspek membabitkan isu perundangan di peringkat negeri dan perundingan dengan Yang di-Pertuan Agong untuk Ahli Dewan Negara yang dilantik baginda.

Perdana Menteri, Datuk Seri Ismail Sabri Yaakob berkata, ketika ini ahli Dewan Negara dibahagikan kepada dua kategori iaitu yang dilantik oleh Agong dan yang dipilih oleh negeri berdasarkan keahlian Ahli Dewan Undangan Negeri (ADUN) yang mewakili parti-parti politik.

“Oleh demikian, larangan bertukar parti pada peringkat ini tidak terpakai ke atas Ahli Dewan Negara mengambil kira beberapa aspek penting iaitu isu perundangan ini di peringkat negeri selain memerlukan perundingan dan perkenan Agong untuk Ahli Dewan Negara yang dilantik Agong.

“Ahli Dewan Negara dan semua pihak berkepentingan sewajarnya diperjelaskan menerusi sesi libat urus terlebih dahulu sebelum pindaan Perlembagaan berkaitan pindah parti. Jadi, kita akan bincang dengan Ahli Dewan Negara,” katanya.

Beliau berkata demikian ketika membentangkan Rang Undang Undang (RUU) Perlembagaan (Pindaan) (No 3) 2022 berkaitan larangan Ahli Parlimen bertukar parti di Dewan Negara, hari ini.

Dalam pada itu, Perdana Menteri berkata, sokongan Ahli Dewan Rakyat mana-mana parti atau gabungan parti, boleh memberi implikasi kepada perubahan kerajaan dan kestabilan politik.

Oleh itu katanya, adalah lebih wajar undang-undang mengenai larangan bertukar parti hanya terpakai ke atas Ahli Dewan Rakyat.

Katanya lagi, sokongan semua Ahli Dewan Negara kepada pindaan RUU ini amat penting memandangkan keperluan fasal (3) Perkara 159 yang tertakluk kepada fasal (4) Perkara 10 Perlembagaan Persekutuan, yang mana suatu Rang Undang-Undang untuk meminda Perlembagaan Persekutuan hanya dapat diluluskan jika mendapat sokongan pada bacaan kali kedua dan bacaan kali ketiga tidak kurang dari dua pertiga atau minimum 40 dari 60 Ahli Dewan Negara.

“Pindaan undang-undang ini juga untuk memberikan mesej yang jelas kepada setiap Ahli Dewan Rakyat supaya berpegang kepada prinsip parti yang diwakili untuk melindungi mandat rakyat yang sudah memberi undi serta kepercayaan tinggi kepada ahli Dewan Rakyat ketika proses pilihan raya.

“Saya yakin RUU ini juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah, sekali gus memastikan kestabilan politik negara untuk jangka panjang,” katanya.


Serbu rumah Hamzah? Itu urusan LHDN, saya tak dimaklum

BANGI, 27 Zulkaedah 1444H, Jumaat – Perdana Menteri, Datuk Seri Anwar Ibrahim memberitahu, beliau tidak dimaklumkan mengenai isu penggeledahan kediaman Ketua Pembangkang, Datuk Seri Hamzah Zainudin oleh Lembaga Hasil Dalam Negeri (LHDN).

Katanya, serbuan dan penggeledahan ke rumah Ahli Parlimen Larut itu adalah urusan agensi berkenaan selaku badan penyiasat.

“Itu urusan LHDN dan badan penyiasat, saya tidak dimaklumkan,” katanya seperti dipetik media tempatan, hari ini.

Terdahulu, media melaporkan kediaman Hamzah Zainudin yang terletak di Damansara digeledah LHDN.

Tindakan itu dipercayai dibuat atas dakwaan cukai tidak dilaporkan atas nama individu.

Ketika serbuan, Setiausaha Agung Parti Pribumi Bersatu Malaysia (Bersatu) itu dilaporkan berada di rumah.


Ribuan penunjuk perasaan turun ke jalanan sempena ulang tahun letupan Beirut

BEIRUT, 26 Zulhijjah 1442H, Khamis – Penunjuk perasaan dilaporkan bertempur dengan pasukan keselamatan Lubnan pada Rabu, dalam demontrasi besar-besaran yang diadakan di Beirut sempena ulang tahun pertama tragedi letupan di pelabuhan pada Ogos 2020.

Ribuan penunjuk perasaan turun ke jalanan di Beirut untuk menuntut pihah berwajib bertanggungjawab atas insiden yang mengorbankan lebih 200 nyawa, mencederakan sekitar 6,000 yang lain dan menyebabkan 300,000 orang hilang tempat tinggal.

Penunjuk perasaan yang membawa bendera Lubnan berarak ke dataran utama di tengah bandar Beirut, sambil melaungkan penentangan terhadap pemerintah.

Keadaan itu menyebabkan pihak keselamatan terpaksa melepaskan gas pemedih mata ke arah penunjuk perasaan, dan berlaku pertembungan dengan insiden melempar batu sebagai tindak balas.

Sekurang-kurangnya 21 orang cedera dan enam daripadanya terpaksa dirawat di hospital, menurut pasukan Palang Merah.

Kemarahan tercetus di Lubnan ekoran kegagalan pemerintah mengesan pihak yang sepatutnya bertanggungjawab atas kejadian pada 4 Ogos itu, dipercayai berpunca daripada 2,700 tan amonium nitrat yang disimpan dalam sebuah gudang di pelabuhan.

Situasi menjadi lebih buruk lagi kerana negara didorong oleh krisis ekonomi dan politik yang menjadi kekecewaan rakyat sejak setahun lalu. – Agensi


KKM syor kanak-kanak segera divaksin sebelum 1 April

KUALA LUMPUR, 26 Syaaban 1443H, Selasa – Kementerian Kesihatan (KKM) mengesyorkan supaya kanak-kanak yang belum mendapatkan vaksin agar berbuat demikian menerusi Program Imunisasi COVID-19 Kebangsaan Kanak-Kanak (PICKids) dengan kadar segera sebelum negara beralih ke Fasa Peralihan ke Endemik mulai 1 April ini.

Timbalan Menteri Kesihatan, Datuk Dr Noor Azmi Ghazali dalam kenyataan hari ini berkata, langkah itu bagi memastikan kanak-kanak berusia lima hingga bawah 12 tahun mendapat perlindungan daripada jangkitan teruk dan komplikasi COVID-19.

Beliau berkata, terdapat dalam kalangan ibu bapa menganggap semasa fasa peralihan ini, kanak-kanak dalam lingkungan umur berkenaan tidak perlu lagi diberi vaksinasi, namun pada hakikatnya, terdapat peningkatan 160 peratus bilangan kes COVID-19 dalam kalangan kanak-kanak yang dimasukkan ke hospital pada tahun ini.

“Ibu bapa diminta mendaftarkan anak sebagai tanggungan dalam aplikasi MySejahtera untuk mendapatkan pautan janji temu atau membawa anak lima hingga bawah 12 tahun secara ‘walk-in’ ke pusat pemberian vaksin (PPV) yang telah diberitahu sebelum ini.

“Pilihlah untuk vaksinkan anak kerana manfaatnya lebih besar daripada risiko mendapat kesan sampingan vaksin,” katanya.

Dr Noor Azmi berkata, ibu bapa yang membawa anak mereka ke PPV COVID-19 pada hari bekerja akan diberikan surat pengesahan kehadiran (time-slip) yang membuktikan mereka membawa anak untuk divaksin justeru, beliau berharap majikan sektor kerajaan dan swasta memberi kerjasama dalam hal itu.

Semalam, sebanyak 1,315,497 kanak-kanak berusia lima hingga 11 tahun atau 37.1 peratus populasi itu di Malaysia telah menerima dos pertama vaksin COVID-19 menerusi PICKids. – Bernama


PAS letak calon di jeli dan Gua Musang

KOTA BHARU, 3 Zulhijjah 1444H, Khamis – PAS Kelantan berkemungkinan meletakkan calon untuk bertanding di kerusi Dewan Undangan Negeri (DUN) di Jeli dan Gua Musang, pada Pilihan Raya Negeri (PRN) nanti.

Naib Presiden PAS, Datuk Mohd Amar Nik Abdullah berkata, langkah itu diambil susulan permintaan akar umbi parti tersebut di kedua-dua jajahan tersebut, dan permintaan tersebut telah pun disuarakan kepada pucuk pimpinan Bersatu.

“Antara alasan permintaan kerusi di Jeli dan Gua Musang ialah bagi menjaga moral penyokong dan petugas PAS. Jadi kita minta satu kerusi di Jeli dan satu di Gua Musang, sebab kalau PAS tidak bertanding, tiada satu pun kerusi PAS di situ.

“Misalnya kalau ketiga-tiga kerusi dalam Parlimen Gua Musang itu tiada kerusi PAS, kita takut mengganggu moral petugas dan penyokong PAS di situ, perlu ada satu kerusi PAS di situ supaya boleh memberi semangat yang tinggi kepada penyokong dan petugas untuk bekerja,” katanya.

Beliau yang juga Timbalan Menteri Besar berkata demikian kepada pemberita ketika di temui pada Majlis Perasmian Kelantan Maju Rakyat Sejahtera di Kompleks Kota Darul Naim, di sini hari ini.

Bersatu yang membentuk kerjasama menerusi Perikatan Nasional (PN) bersama PAS, sebelum ini telah diberikan lampu hijau untuk menentang penyandang kerusi daripada Barisan Nasional (BN) di Jeli dan Gua Musang.

Namun semalam Setiausaha PAS Kelantan Wan Roslan Wan Hamat mengesahkan PAS akan bertanding di 39 kerusi DUN, berbanding perbincangan awal 37 kerusi selepas mendapat persetujuan Bersatu.

Di Jeli DUN Bukit Bunga dan Kuala Balah diwakili penyandang daripada BN, manakala Ayer Lanas disandang Bersatu, sementara di Gua Musang pula ketiga-tiga DUN iaitu Nenggiri, Paloh dan Galas dimenangi BN pada Pilihan Raya Umum Ke-14 (PRU14) lalu.

DUN Kelantan memiliki 45 kerusi, PAS mendominasi dengan 37 kerusi, BN (tujuh) dan Bersatu (satu). – Bernama


Polis minta orang ramai patuhi peraturan semasa sertai perhimpunan

KUALA LUMPUR, 9 Rabiulakhir 1445H, Selasa – Orang ramai yang ingin menyertai mana-mana perhimpunan di bandar raya ini perlu mematuhi undang-undang dan peraturan jalan raya.

Ketua Polis Kuala Lumpur, Datuk Allaudeen Abdul Majid berkata, polis mengesan beberapa individu yang menyertai perhimpunan dengan menunggang motosikal sambil membawa sepanduk.

“Membawa dan mengibarkan kain rentang semasa menunggang motosikal adalah menyalahi undang-undang kerana ia membahayakan pengguna jalan raya lain.

“Kami akan tetap menjalankan operasi trafik di bandar ini untuk memastikan semua orang mematuhi peraturan lalu lintas,” katanya pada sidang media selepas menghadiri perhimpunan bulanan polis KL, hari ini.

Allaudeen berkata, beliau sedar bahawa beberapa pihak akan mengadakan perhimpunan minggu ini.

“Kita akui hak untuk berhimpun tetapi ia mesti mengikut undang-undang.

“Sesetengah penganjur memberi kami notis manakala yang lain tidak,” katanya.

Mengulas mengenai perhimpunan untuk Palestin yang akan dihadiri Perdana Menteri, Datuk Seri Anwar Ibrahim di Bukit Jalil pada Selasa (24 Oktober) malam, Allaudeen berkata, polis telah membuat persiapan yang secukupnya.

“Kita akan pastikan majlis berjalan lancar,” katanya.


Tiada kes COVID-19 babitkan jemaah haji

RIYADH,12 Zulhijjah 1441H, Ahad – Arab Saudi mencatatkan 12 lagi kematian, sekali gus menjadikan angka kematian harian akibat COVID-19 di negara itu makin menurun.

Pada masa sama, jumlah kes baharu yang diumumkan Kementerian Kesihatan juga berkurangan, dengan 1,573 jangkitan dalam tempoh 24 jam.

Daripada jumlah itu, sebanyak 102 kes baharu direkodkan di Riyadh, 89 di Makkah, 72 lagi di Dammam, diikuti 55 kes di Madinah.

Selain itu, jumlah kes pulih turut meningkat menjadi 237,548 orang termasuk 1,890 kes pulih baharu. Manakala, 2,887 kematian dicatatkan di Arab Saudi.

Setakat ini, tiada laporan jangkitan COVID-19 membabitkan jemaah pada hari keempat umat Islam menunaikan haji.

Jurucakap Kementerian Kesihatan Arab Saudi, Dr Muhammad Al-Abdali, mengesahkan tiada kes COVID-19 dalam kalangan jemaah haji. – Agensi


GTA janji tambah baik sistem pengangkutan awam jika menang PRU15

PUTRAJAYA, 15 Rabiulakhir 1444H, Khamis – Isu Perkhidmatan Transit Aliran Ringan (LRT) tergendala dan rosak seolah tiada kesudahan, terbaharu Laluan Kelana Jaya mengalami gangguan perkhidmatan hingga menjejaskan rutin harian pengguna.

Masalah yang kian berulang ini sangat dikesali, apatah lagi warga kota masih belum melupakan peristiwa hitam dalam sejarah pengangkutan awam negara ini, pada 24 Mei tahun lalu.

Dua tren LRT terbabit dalam kemalangan berhampiran stesen Kampung Baru, merekodkan kecederaan penumpang yang tinggi membabitkan 260 orang termasuk 47 cedera parah.

Ahli Majlis Tertinggi Gerakan Tanah Air (GTA), Datuk Mohd Rosli Ramli berkata, Kementerian Pengangkutan (MOT) sepatutnya daripada awal memandang serius isu kerosakan pengangkutan awam terutamanya LRT.

“Sekiranya mereka tidak dapat menyediakan perkhidmatan yang selamat dan tepat pada masa, maka sukar untuk menggalakkan orang ramai menaiki pengangkutan awam selepas ini,” katanya.

Beliau maklum dengan kenyataan Menteri Pengangkutan, Datuk Seri Wee Ka Siong sudahpun meluluskan peruntukan sebanyak RM800 juta yang akan dibelanjakan untuk ‘mid-life refurbishment’ melibatkan 28 set tren siri 818.

Ia termasuk menjanjikan sebanyak 19 tren jenis baharu akan diterima pada suku keempat tahun hadapan.

Namun, bukan itu sahaja yang perlu diberi perhatian, bilangan bas Rapid KL juga tidak mencukupi bagi memastikan perkhidmatan bas berjalan dengan lancar.

“Jika mereka ingin menggunakan khidmat e-hailing seperti Grab, kosnya mahal dan begitu membebankan,” katanya.

Melihat kepada situasi itu, Mohd Rosli yang merupakan salah seorang calon di kerusi Parlimen Pejuang berkata, pihaknya berjanji akan menambah baik sistem pengangkutan awam jika GTA dipilih untuk menjadi kerajaan selepas Pilihan Raya Umum ke-15 (PRU15).

“Projek ini akan diteruskan dan ditambah baik lagi bagi menyediakan keselamatan dan keselesaan kepada para pengguna,” katanya.

Rapid KL telah menutup 16 stesen di sepanjang laluan LRT Kelana Jaya selama seminggu mulai semalam, akibat kerosakan sistem kawalan tren automatik (ATC).

Laluan LRT Kelana Jaya turut terjejas oleh masalah sama pada Isnin hingga mengganggu perkhidmatan harian.

Ketika ini, Rapid KL menawarkan perkhidmatan bas perantara kepada penumpang terjejas di sepanjang laluan LRT Kelana Jaya.

Kerajaan memohon maaf dan mengesahkan pakar dan jurutera luar negara Thales Group Kanada menyertai pasukan jurutera Rapid Rail, tiba petang ini bagi mempercepatkan proses baik pulih gangguan ATC.


Letupan lombong arang batu di Colombia ragut 11 nyawa

BOGOTA, 26 Rejab 1443H, Isnin – Letupan di lombong arang batu di wilayah Boyaca, Colombia mengorbankan sekurang-kurangnya 11 nyawa.

Agensi Perlombongan Kebangsaan (ANM) pada Ahad berkata, insiden itu berlaku pada malam Sabtu dan dipercayai berpunca daripada pengumpulan gas metana di lombong berkenaan, yang terletak di perbandaran Tasco.

Katanya, kira-kira empat yang lain masih hilang.

Pasukan penyelamat dan bomba bimbang mereka yang masih hilang turut terkorban dalam letupan itu.

Kemalangan dalam sektor perlombongan kerap berlaku kerana sesetengah perusahaan menyalahi undang-undang atau tidak menguatkuasakan langkah keselamatan dengan betul.

Bagaimanapun ANM berkata, lombong di Tasco mempunyai kelulusan untuk beroperasi.

Colombia menyaksikan 128 kemalangan perlombongan pada 2021, yang mengorbankan 148 nyawa.

Menurut ANM, setakat tahun ini 19 kemalangan perlombongan dilaporkan berlaku, dengan 36 kematian direkodkan. – Agensi


Dominasi Melayu Islam kukuh mampu stabilkan negara

BANGI, 10 Zulkaedah 1441H, Khamis – Hala tuju kerajaan Persekutuan pimpinan Perikatan Nasional (PN) sewajarnya memberi keutamaan kepada kestabilan politik agar agenda besar negara dapat dilaksanakan.

Sehubungan itu, Presiden Barisan Jemaah Islamiah Se-Malaysia (BERJASA), Datuk Dr Ir Badrulhisham Abdul Aziz menyarankan, PN memperkukuhkan dominasi Melayu Islam di negara ini.

Beliau menyifatkan, agenda itu amat penting demi perpaduan, keamanan dan keharmonian negara.

“Selain itu, perancangan ekonomi jangka sederhana dan panjang mesti dibangunkan. Tidak cukup dengan pelan ekonomi jangka pendek pasca COVID-19.

“Bahkan, pengukuhan jentera kerajaan dalam semua kementerian perlu diberi perhatian agar sistem penyampaiannya berkesan seperti mana prestasi Kementerian Kesihatan dan beberapa agensi yang berjaya dalam menangani wabak COVID-19,” katanya dalam satu kenyataan, hari ini.

Mengulas lanjut, Dr Badrulhisham berkata, sektor pendidikan dan latihan terutama dalam pengajian tinggi mesti diutamakan bagi melahirkan modal insan yang kompeten, berkemahiran tinggi dan berinovasi dalam menghadapi zaman kemelesetan ekonomi global pasca COVID-19.

“Rakyat juga mengharapkan satu kerajaan yang bersih dan berintegriti, selain dari kerajaan yang stabil. Amalan rasuah, salah guna kuasa, kronisme, dan lain-lain di semua peringkat mesti diperangi habis-habisan tanpa memilih kasih. ‘Rule of law’ juga mesti ditegakkan,” katanya.

Sebelum ini, Perdana Menteri, Tan Sri Muhyiddin Yassin memberi jaminan akan meneruskan Wawasan Kemakmuran Bersama 2030 bagi melonjakkan ekonomi negara dan merapatkan jurang pendapatan rakyat.

Muhyiddin berkata, kerajaan juga akan berusaha untuk melonjakkan kualiti pendidikan negara berdasarkan pengalamannya sebagai Menteri Pendidikan sebelum ini.

Wawasan Kemakmuran Bersama 2030 diasaskan ketika pentadbiran Pakatan Harapan (PH) di bawah pimpinan Tun Dr Mahathir Mohamad.

Bagaimanapun, rakyat tertanya bagaimana rancangan seterusnya ekoran kerajaan PN sekarang dianggotai oleh parti yang dahulu adalah pembangkang.


Penjual air tebu didakwa 64 tuduhan sumbang mahram, rogol

KLANG, 12 Rejab 1442H, Rabu – Seorang peniaga air tebu didakwa di Mahkamah Sesyen Klang di sini dengan 64 pertuduhan melibatkan sumbang mahram dengan anak sendiri dan merogol rakan kepada anak perempuannya, yang masing-masing kini berusia 14 tahun.

Tertuduh yang berusia 42 tahun bagaimanapun mengaku tidak bersalah selepas jurubahasa mengambil masa dua jam untuk membacakan kesemua pertuduhan berkenaan, di hadapan Hakim Datin M. Kunasundary.

Bagi 55 pertuduhan membabitkan sumbang mahram, tertuduh didakwa melakukan sumbang mahram dengan melakukan persetubuhan dengan anaknya kandungnya, yang mana oleh kerana perhubungan dengannya adalah tidak dibenarkan di bawah undang-undang yang terpakai terhadap tertuduh, untuk berkahwin dengannya.

Oleh itu tertuduh telah melakukan kesalahan di bawah Seksyen 376B (1) Kanun Keseksaan yang membawa hukuman penjara maksimum 30 tahun dan sebatan.

Tertuduh didakwa melakukan kesalahan berkenaan di sebuah rumah beralamat di Klang antara April 2019 hingga Januari 2021.

Bagi sembilan pertuduhan seterusnya, tertuduh didakwa telah merogol rakan anaknya pada tarikh antara Ogos 2020 hingga Januari 2021 di lokasi yang sama.

Bagi sembilan pertuduhan berkenaan beliau didakwa di bawah Seksyen 376 (1) Kanun Keseksaan.

Pendakwaan dikendalikan oleh Timbalan Pendakwa Raya Nurul Qistini Qamarul Abrar manakala tertuduh diwakili Khairul Naim Rafidi.

Terdahulu, Nurul Qistini memohon agar mahkamah tidak membenarkan ikat jamin terhadap tertuduh, memandangkan tuduhan yang dikenakan adalah serius kerana melibatkan anak perempuan tertuduh dan rakannya yang masih di bawah umur.

Hakim Kunasundary kemudian memerintahkan agar tertuduh tidak dibenarkan tertuduh diikat jamin dan menetapkan 24 Mac sebagai tarikh sebutan.

Semalam Ketua Polis Daerah Klang Selatan ACP Shamsul Amar Ramli dalam kenyataanya berkata, seorang lelaki ditahan pada 10 Feb lepas kerana merogol anak perempuan dan rakan kepada anak perempuannya pada bulan lepas.

Menurut Shamsul Amar, berdasarkan laporan polis yang dibuat oleh anak perempuannya, tertuduh telah melakukan perbuatan terkutuk berkenaan sejak dia berusia 10 tahun. – Bernama


Kesatuan ulama puji ketabahan Palestin hadapi kekejaman Israel

BAITULMAQDIS, 16 Ramadan 1442H, Rabu– Kesatuan Ulama Muslim Antarabangsa memuji tekad dan ketabahan warga Palestin di Baitulmaqdis dalam menghadapi kekejaman negara penjajah Israel.

Setiausaha Jeneral kesatuan itu, Sheikh Ali Al-Qaradaghi berkata, kenyataan itu bertepatan dengan peningkatan penindasan oleh rejim pengganas Israel ke atas penduduk Palestin di wilayah yang diduduki.

Dalam kenyataan sama, Sheikh Ali berkata, penindasan itu dilakukan bagi mengusir rakyat Palestin dari tanah air mereka sendiri.

Bagaimanapun, katanya, pihaknya kesal apabila masyarakat dunia gagal menghentikan penindasan berkenaan yang mengakibatkan rakyat Palestin sengsara selama bertahun-tahun.

Kesatuan itu turut mengecam serangan berterusan rejim pengganas Israel terhadap jemaah muslim di Masjid al-Aqsa, yang disifatkan sebagai keganasan sistematik bagi mengubahnya menjadi budaya Yahudi serta menamatkan budaya Palestin .

Justeru, ia menyeru dunia Islam untuk bersatu menentang rancangan penjajahan Israel dan pelanggaran perjanjian antarabangsa. – Agensi


Kerajaan tak tolak ansur kilang, premis perniagaan langgar peraturan

KUALA LUMPUR, 1 Zulhijjah 1442H, Ahad – Kilang dan premis perniagaan yang melanggar peraturan dan prosedur operasi standard (SOP) ditetapkan akan berhadapan tindakan tegas termasuk diarah tutup serta-merta sebagai usaha menangani pandemik COVID-19.

Timbalan Perdana Menteri Datuk Seri Ismail Sabri Yaakob berkata kerajaan tidak akan bertolak ansur lagi terhadap kilang dan premis perniagaan berkenaan yang gagal mematuhi peraturan.

“Kita akan melakukan ‘perang’ habis-habisan dalam melawan (penularan pandemik) COVID-19 dan mengambil tindakan tegas kepada kilang dan premis perniagaan yang berdegil,” katanya menerusi catatan di Facebook rasminya hari ini.

Semalam, Ismail Sabri dalam catatan di Facebook memaklumkan terdapat 108 kilang dan premis perniagaan yang gagal mengikut SOP telah diarah tutup serta-merta dalam tempoh dua hari.

Ia melibatkan 56 kilang dan premis perniagaan yang diarah tutup pada Khamis manakala baki 52 pada Jumaat. – Bernama


Jangan perlekeh tanggungjawab penjawat awam

BANGI, 16 Muharam 1445H, Khamis – Kerajaan diingatkan untuk tidak menyalahgunakan kedudukan bagi memberi arahan atas angin kepada penjawat awam, sebaliknya membiarkan pihak itu melaksanakan tugas mereka.

Ketua Penerangan Parti Pribumi Bersatu Malaysia (Bersatu), Datuk Razali Idris berkata, penjawat awam adalah ‘role model’ kepada masyarakat dalam usaha melaksana dan mencapai matlamat kerajaan melalui nilai dan etika.

Menyanjungi setiap penjawat awam yang sentiasa mengekalkan sikap ‘non-partisan’ dan berkhidmat demi pembangunan ekonomi dan rakyat, beliau berkata, soal kebajikan dan kesejahteraan penjawat awam mesti terus dibela.

“Penjawat awam ini bukanlah robot ataupun jentera yang boleh dikawal dengan mudah, tetapi TokLi berpandangan penjawat awam memainkan peranan penting dalam pembangunan dan kemajuan negara.

“Penjawat awam semakin matang dan berkembang mengikut perubahan semasa termasuklah penguasaan dan kemahiran-kemahiran baharu seperti bidang teknologi maklumat dan kedinamika kepimpinan organisasi serta pentadbiran awam.

“Jangan sesekali memperlekehkan peranan dan tanggungjawab penjawat awam ini,” katanya menerusi hantaran di Facebook beliau, hari ini.

Razali berkata, ada pihak tertentu termasuk parti politik yang pernah menjadi pembangkang bahkan sudah menjadi Kerajaan Perpaduan menghentam penjawat awam ini dikatakan sebagai dalang, kartel, ejen suapan dan tidak berintegriti sehingga mereka sukar untuk melaksanakan tugas dengan baik.

“Kes melibatkan pegawai Imigresen di Lapangan Terbang Kuala Lumpur (KLIA), di Jabatan Pendaftaran Negara ataupun di kementerian atau agensi kerajaan.

“Malahan ada calon Perikatan Nasional (PN) yang dulunya penjawat awam atau pegawai kanan tentera dan pegawai tadbir serta diplomatik yang bertanding untuk suara rakyat, diaibkan dengan kisah-kisah ketidakcekapan kepimpinan mereka, salah tadbir-urus kononnya serta pernah mempunyai masalah disiplin.

“Apakah ini sifat-sifat Madani yang dimomok-momokkan kerajaan sekarang ini?” soalnya.

Bahkan katanya, pernah dahulu malah sekarang ada usaha halus untuk memperkecilkan jumlah dan operasi kira-kira 1.6 juta penjawat awam ini.

“Jangan lupa daripada jumlah besar itu, kira-kira 540,000 adalah guru. Malahan daripada jumlah itu lagi, kira-kira 200,000 orang adalah anggota keselamatan termasuk Angkatan Tentera Malaysia (ATM).

“Adakah kita patut terus memperlekehkan penjawat awam ini?” soalnya.

Justeru di bawah Kijal Sejahtera, beliau berharap tidak ada lagi pihak membangkitkan soal bilangan penjawat awam atau memperlekehkan mereka.

Sebaliknya, harus menghargai segala inisiatif dan kerja keras penjawat awam ini yang membantu memastikan perkhidmatan awam beroperasi seperti biasa walaupun ketika krisis.


Kerajaan nilai semula SOP jika kes COVID-19 turun bawah 4,000

JOHOR BAHRU, 2 Zulkaedah 1442H, Ahad – Kerajaan akan menilai semula pelaksanaan ketat prosedur operasi standard (SOP) sekatan penuh pergerakan di bawah Perintah Kawalan Pergerakan (PKP) 3.0 yang berkuat kuasa sejak 1 Jun lepas, jika jumlah jangkitan harian COVID-19 turun bawah 4,000, kata Menteri Kanan (Kluster Keselamatan) Datuk Seri Ismail Sabri Yaakob.

Bagaimanapun katanya itu tidak bermakna kerajaan akan menamatkan PKP.

“Saya dimaklumkan Menteri Kesihatan Datuk Seri Dr Adham Baba dan Ketua Pengarah Kesihatan Tan Sri Dr Noor Hisham Abdullah bahawa apabila sampai ‘level’ 4,000 kes, kita akan ‘review’ balik PKP ini. Bukan bermakna kita tamatkan PKP, tapi mungkin kita ‘review’ balik dari segi SOP yang mana boleh kita longgarkan sedikit,” katanya pada sidang media hari ini.

Ismail Sabri yang juga Menteri Pertahanan, sebelum itu melawat Hospital Medan Angkatan Tentera Malaysia (ATM) di Hospital Sultanah Aminah (HSA), di sini.

Beliau juga berkata KKM akan membuat syor mengenai langkah yang boleh diambil sekiranya angka jangkitan harian turun ke paras 4,000 kepada Majlis Keselamatan Negara (MKN) pada mesyuarat khas akan datang. – Bernama


Kerajaan Kelantan nafi pembalakan punca harimau berkeliaran di Gua Musang

KOTA BHARU, 9 Jamadilakhir 1443H, Rabu – Kerajaan negeri Kelantan menafikan harimau berkeliaran di penempatan Orang Asli di Gua Musang sejak beberapa hari lepas berpunca daripada aktiviti pembalakan.

Timbalan Menteri Besar Kelantan, Datuk Mohd Amar Nik Abdullah berkata, perkara itu perlu diserahkan kepada pihak berkaitan untuk mengkaji dan melakukan penyiasatan tentang punca sebenar mamalia itu keluar daripada habitat asal.

Beliau berkata, kejadian harimau memasuki kampung di negeri itu bukan pertama kali berlaku sebaliknya sebelum ini sudah ada kes direkodkan seperti berlaku di daerah Jeli namun kejadian itu tidak ‘dilabelkan’ berpunca daripada pembalakan.

“Kejadian ini membabitkan satu kes, kalau banyak mungkin betul (disebabkan pembalakan) dan ia kes terpencil. Jangan sebab seorang mati diterkam harimau, kita letak semua kesalahan disebabkan penebangan hutan, kecuali ada tiga empat ekor harimau yang keluar masuk kampung dan makan orang, itu adalah serius.

“Mahu siasat dan mencari sebab berlaku itu bagus, tetapi jangan cepat buat kesimpulan seolahnya sebab pembalakan menyebabkan harimau itu keluar, bagi saya itu tidak betul,” katanya kepada pemberita selepas hadir mesyuarat Exco di Kompleks Kota Darulnaim di sini hari ini.

Terdahulu, Mohd Amar diminta mengulas mengenai dakwaan Wakil Orang Asli Temiar, Nasir Dollah, 32, mengenai tiga ekor harimau yang berkeliaran di kampung-kampung di kawasan pentadbiran Pos Bihai berlaku disebabkan tindakan Kerajaan Kelantan yang telah meluluskan ribuan kawasan hutan untuk tujuan pembalakan dan sebagainya.

Media semalam melaporkan Nasir turut menyerahkan memorandum di Pejabat Perdana Menteri yang menggesa kerajaan perlu mencari jalan penyelesaian untuk menghentikan segera kegiatan pembalakan yang didakwa menjadi punca ekosistem haiwan liar itu terganggu.

Mengulas lanjut, Mohd Amar berkata, harimau keluar dari kawasan habitat berkemungkinan disebabkan beberapa faktor lain termasuk usia mamalia itu sendiri yang sudah tua.

“Jabatan Perlindungan Hidupan Liar dan Taman Negara (Perhilitan) ada memberitahu kadang-kadang apabila harimau sudah tua ia tidak mampu nak mengejar haiwan sebagai mangsa, jadi yang paling mudah adalah manusia sebab manusia lari pun tidak laju bukan seperti haiwan.

“Setakat ini Perhilitan sedang bergerak menjalankan tugas mereka dan mengesan hidupan liar itu. Mengikut maklumat diperolehi ada tiga ekor harimau telah masuk ke kampung, tetapi yang makan orang (kejadian di Pos Bihai) itu bukan daripada ketiga-tiga itu,” katanya.

Katanya, setakat ini juga tiada aktiviti pemburuan haram terhadap Harimau Malaya di negeri ini memandangkan keselamatan hidupan liar itu khususnya di Kelantan masih terjaga selain undang-undang mengenai aktiviti juga sudah ada sebelum ini. – Bernama


23 guru tertekan akan dipanggil untuk kaunseling

MELAKA, 5 Muharram 1444H, Rabu – Seramai 23 guru yang dikenal pasti mengalami tekanan akan dipanggil untuk melalui proses tertentu termasuk kaunseling, bagi meningkatkan motivasi mereka dan pulih daripada gangguan emosi yang dialami.

Exco Pendidikan dan Teknologi negeri, Datuk Rais Yasin berkata, kesemua mereka itu dikenal pasti menghadapi tekanan menggunakan Saringan Skala Kemurungan, Kebimbangan dan Tekanan (DASS), untuk mengukur tahap stres dan kemurungan dalam kalangan guru di Melaka.

“Sebilangan mereka berada dalam tekanan bukannya disebabkan bebanan tugas, tetapi disebabkan faktor di luar tempat kerja seperti menghadapi masalah di rumah, kewangan dan keluarga.

“Kita telah mengenal pasti semua guru yang terlibat, seperti yang diminta Ketua Menteri, Datuk Seri Sulaiman Md Ali untuk bantu mereka ini keluar daripada permasalahan yang dihadapi,” katanya kepada media di Krubong di sini hari ini.

Terdahulu, beliau merasmikan Kejohanan Bola Jaring Majlis Sukan Sekolah-sekolah Negeri (MSSN) Melaka, di Dewan Komuniti Sukan Krubong.

Mengulas lanjut, Rais berkata, pihaknya tidak akan mendedahkan kepada masyarakat apakah masalah yang dihadapi mereka, namun pihaknya akan memastikan Jabatan Pendidikan Negeri (JPN) membantu kesemua guru itu.

“Insya-Allah, saya sendiri akan memantau apakah statusnya dan saya amat berharap tekanan yang dihadapi para guru-guru ini, dapat dikurangkan segera,” katanya.

Kesemua 23 guru (3.54 peratus) yang dikesan berada tahap tertekan (stres) itu, merupakan dalam kalangan seramai 648 orang daripada 13,976 guru di Melaka, yang dikenal pasti menghadapi tekanan melalui saringan DASS, manakala 28 orang (4.32 peratus) berada pada tahap kemurungan .

Pada 27 Julai lepas, Ketua Menteri, Datuk Seri Sulaiman Md Ali mengarahkan JPN Melaka menyiasat punca 648 daripada 13,976 guru di negeri itu, yang menghadapi tekanan dan kemurungan ketika berkhidmat.

Beliau yang memandang serius laporan itu pada Persidangan Dewan Undangan Negeri (DUN) mahu laporan lengkap berhubung perkara itu dibentangkan kepadanya, sebelum dibawa kepada Kementerian Pendidikan. – Bernama


Kes luar tabii: Gambaran awal ‘tutup pintu’ laksana hudud, qisas

BANGI, 13 Rejab 1442H, Khamis – Persatuan Peguam Syarie Malaysia (PGSM) menggesa kerajaan negeri dan pihak-pihak berautoriti mengambil tindakan drastik serta holistik untuk melihat atau mengkaji semula peruntukan undang-undang jenayah Syariah sedia ada.

Presidennya, Musa Awang berkata, hal itu bagi memastikan undang-undang jenayah Syariah tidak lagi dicabar dan menjadi mangsa untuk diperkotak-katikkan oleh pihak-pihak tertentu.

Katanya lagi, tindakan Mahkamah Persekutuan memutuskan kesalahan persetubuhan bertentangan dengan hukum tabii bercanggah dengan Perlembagaan adalah gambaran awal ‘menutup pintu’ kepada cadangan melaksanakan undang-undang hudud dan qisas di negara ini.

“Ini kerana kesalahan hudud seperti mencuri (sariqah), merompak (hirabah), kesalahan qisas seperti membunuh (al-qatl) juga terdapat dalam Kanun Keseksaan,” katanya dalam satu kenyataan, hari ini.

Terdahulu, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya.

Mengulas lanjut, Musa berkata, keputusan itu menunjukkan bahawa selagi mana terdapat peruntukan mengenai sesuatu kesalahan jenayah dalam undang-undang Persekutuan, maka sukar untuk sesebuah negeri mengadakan atau menggubal peruntukan berhubung kesalahan-kesalahan jenayah Syariah.

“…walaupun kesalahan itu adalah dalam kategori kesalahan yang dilakukan oleh orang yang menganut agama Islam terhadap ‘perintah agama’ itu,” katanya.

Jelasnya, keputusan berkenaan turut memberi implikasi yang cukup besar kepada perundangan Syariah di negara ini, khususnya dalam perkara berhubung dengan kesalahan-kesalahan jenayah Syariah dalam Enakmen Kesalahan atau Jenayah Syariah Negeri-Negeri.

Katanya, ia bermaksud bahawa badan perundangan negeri tidak mempunyai kuasa untuk menggubal peruntukan berhubung kesalahan jenayah Syariah, sekiranya telah wujud peruntukan yang hampir sama dalam undang-undang Persekutuan yang digubal oleh Parlimen.

“…walaupun kesalahan yang dilakukan oleh orang yang menganut agama Islam terhadap ‘perintah agama’ dalam Butiran 1 Jadual Kedua – Senarai Negeri (Perlembagaan Persekutuan) Seksyen 28 (Persetubuhan bertentangan dengan hukum tabii) dalam Enakmen Jenayah Syariah (Selangor) 1995 memperuntukkan sebagaimana berikut:

“Mana-mana orang yang melakukan persetubuhan bertentangan dengan hukum tabii dengan mana-mana lelaki, perempuan atau binatang adalah melakukan suatu kesalahan dan apabila disabitkan boleh didenda tidak melebihi lima ribu ringgit atau dipenjarakan selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu,” katanya lagi.


Kesemua 384 sekolah di Klang, Sandakan, Papar, Tuaran ditutup esok

BANGI, 19 Safar 1442H, Rabu – Semua sekolah yang berada di kawasan zon merah diperintahkan tutup mulai Khamis iaitu 8 Oktober sehingga 23 Oktober, kata Kementerian Pendidikan Malaysia (KPM).

Keputusan itu akan melibatkan 142 sekolah di Klang, Selangor, dan 242 sekolah yang terletak di tiga zon merah di Sabah.

Ia merangkumi semua sekolah rendah dan menengah di bawah kementerian serta sekolah swasta yang berdaftar dengan kementerian itu.

Tiga zon merah di Sabah adalah Sandakan, Papar dan Tuaran.

“Dalam tempoh penutupan sekolah ini, pengetua dan guru besar akan memastikan bahawa guru dan pelajar menjalankan proses pengajaran dan pembelajaran di rumah berdasarkan kesesuaian guru dan pelajar,” katanya.

Bagi sekolah yang menjalani peperiksaan percubaan Sijil Pelajaran Malaysia (SPM) dalam tempoh ini, kementerian mengatakan mereka boleh dijadualkan semula ke tarikh lain.

Kementerian turut mengatakan bahawa sekolah berasrama penuh termasuk kolej vokasional akan ditutup, dan ibu bapa atau penjaga harus membawa anak-anak mereka pulang.

“Bagaimanapun, pelajar yang menunggu untuk dijemput oleh ibu bapa atau pelajar yang ingin tinggal di asrama sekolah dan kolej vokasional dalam tempoh ini akan berada di bawah jagaan warden asrama,” katanya, sambil memaklumkan bahawa makanan dan minuman akan disediakan oleh sekolah selama tempoh penutupan.

Ia juga mengatakan bahawa kementerian akan terus memantau keadaan COVID-19 di seluruh negara dan bekerjasama rapat dengan Majlis Keselamatan Negara (MKN) dan Kementerian Kesihatan Malaysia (KKM) mengenai perkara ini.

“Segala pemberitahuan mengenai penutupan sekolah di daerah lain akan dibuat dari semasa ke semasa,” katanya lagi.


Bangladesh sita 1,000 kedai haram milik pelarian Rohingya

COX’S BAZAR, 6 Jamadilawal 1443H, Sabtu – Pihak berkuasa Bangladesh merobohkan kira-kira 1,000 premis kedai milik pelarian Rohingya yang dibina tanpa permit di kem-kem penempatan.

Operasi menyita premis berkenaan dibuat pada Khamis dan Jumaat telah mencetuskan kekecohan kepada pemilik kedai yang terkejut dengan tindakan itu dan berebut untuk menyelamatkan barangan mereka.

Timbalan Pesuruhjaya Pelarian, Shamsud Douza berkata, pihak berkuasa sedang merobohkan kedai ‘haram’ di semua kem.

“Kita telah menyita kira-kira 1,000 kedai haram. Tindakan itu untuk membina perlindungan kepada Rohingya,” katanya.

Ratusan pelarian Rohingya berhimpun di tapak pengusiran ketika operasi menyita struktur premis berkenaan dilakukan.

Tindakan Bangladesh itu dikritik pekerja hak asasi manusia yang menyifatkan langkah berkenaan memberi ‘impak besar’ terhadap mata pencarian pelarian Rohingya.

Penyelidik kumpulan hak asasi manusia antarabangsa yang memantau keadaan di kem mendakwa, pihak berkuasa merobohkan kedai ‘haram’ berkenaan bagi memberi tekanan kepada pelarian Rohingya supaya bersetuju untuk berpindah ke Bashan Char di Teluk Bengal.

Bangladesh dipuji kerana menerima pelarian Rohingya – yang lari daripada kezaliman rejim Myanmar – namun kumpulan hak asasi manusia mengecam pihak berkuasanya kerana pemindahan kontroversi di pulau berisiko itu.

Setakat ini, Bangladesh telah menempatkan hampir 19,000 pelarian ke Bhashan Char. – Agensi


Kualiti minyak masak bungkus plastik setanding botol: MPOB

KUALA LUMPUR, 7 Zulkaedah 1442H, Jumaat – Kualiti minyak masak olein dalam bungkusan plastik satu kilogram (kg) yang dijual di pasaran tempatan menepati kualiti ditetapkan dan bukan minyak kitar semula, kata Ketua Pengarah Lembaga Minyak Sawit Malaysia (MPOB) Dr Ahmad Parveez Ghulam Kadir.

Beliau berkata harga minyak masak dalam bungkusan plastik satu kg di pasaran dikawal oleh Kementerian Perdagangan Dalam Negeri dan Hal Ehwal Pengguna (KPDNHEP), justeru harga runcit tidak boleh dinaikkan melebihi harga kawalan RM2.50 ditetapkan.

“Tanggapan bahawa minyak masak dalam bungkusan plastik satu kg yang dijual dengan harga subsidi mempunyai kualiti yang lebih rendah adalah salah. Harga minyak masak dalam bungkusan plastik satu kg disubsidi dan dikawal oleh kerajaan,” katanya dalam kenyataan hari ini.

Oleh itu kata beliau harganya lebih murah berbanding harga minyak masak dalam botol di pasaran.

Beliau menjelaskan subsidi ke atas minyak masak plastik tersebut memastikan harga kekal RM2.50 sebungkus walaupun harga minyak sawit mentah di pasaran meningkat, bertujuan mengurangkan beban hidup pengguna dalam mendapatkan minyak masak pada harga berpatutan.

“Subsidi bersasar ini bagi pengguna yang membeli minyak masak dalam bungkusan plastik satu kg untuk kegunaan sendiri khususnya untuk golongan berpendapatan rendah.

“Minyak masak dalam botol dipasarkan dengan pelbagai jenama memberi pilihan kepada pengguna golongan pertengahan dan atasan yang sanggup membayar harga lebih tinggi berbanding minyak bungkusan plastik,” katanya.

Mengulas lanjut, beliau berkata terdapat 49 kilang penapis yang aktif beroperasi serta 312 syarikat membungkus minyak masak bagi bekalan kegunaan pasaran tempatan yang dianggarkan sebanyak satu juta tan setahun.

Katanya MPOB menjalankan pemantauan secara berkala dan pengujian sampel minyak masak di pasaran mendapati kualiti dan ciri-ciri penting adalah menepati kriteria yang ditetapkan oleh Jabatan Standard Malaysia.

Beliau berkata ia meliputi kandungan asid oleik, warna dan kualiti penting termasuk sebatian polar, sebatian polimer, indeks kestabilan oksidatif dan vitamin E (tokotrienol dan tokoferol).

Pada 2020, Malaysia mengeluarkan 19.14 juta tan minyak sawit mentah dan penggunaan minyak masak olein untuk pasaran tempatan hanya merangkumi 4.1 peratus daripada jumlah pengeluaran minyak sawit mentah negara. – Bernama


Tak sampai 24 jam, seorang lagi jadi mangsa kekejaman tentera Israel

BAITULMAQDIS, 20 Jamadilakhir 1444H, Jumaat – Tentera negara pengganas Israel membunuh seorang lagi rakyat Palestin dalam tempoh kurang 24 jam pada awal pagi Khamis.

Kementerian Kesihatan Palestin mengesahkan, Samir Awni Harbi Aslan, 41, ditembak di dada dekat kem pelarian Qalandia di pinggir Baitulmaqdis Timur yang diduduki.

Dia disahkan meninggal dunia tidak lama kemudian.

Menurut saksi yang dilaporkan media tempatan, Samir cuba melindungi anaknya daripada ditangkap oleh tentera Israel sebelum dia ditembak.

Kematian Samir berlaku selepas pembunuhan dua rakyat Palestin pada Rabu dalam insiden berasingan di Tebing Barat di tangan tentera Israel.

Menurut Kementerian Kesihatan Palestin, Ahmad Abu Junaid, 21, ditembak di kepala dan cedera parah ketika serbuan pada awal pagi oleh tentera di kem pelarian Balata Nablus.

Media Palestin melaporkan, pasukan tentera Israel yang menyamar menyerbu kem Balata.

Serbuan itu mencetuskan konfrontasi yang membabitkan lontaran batu dan berbalas tembakan.

Menurut pegawai perubatan Israel, di kawasan lain di Tebing Barat, seorang lelaki Palestin ditembak selepas dia didakwa cuba menikam seorang peneroka Israel di Hebron.

Dia dikenali sebagai Sanad Mohammad Samasra berusia 19 tahun.

Tujuh rakyat Palestin dibunuh oleh tentera rejim Zionis setakat tahun ini, termasuk tiga remaja. Mangsa termuda berusia 15 tahun. – Agensi


Kegembiraan di Constantinople, penderitaan di Timur

TANGGAL 29 Mei 1453 merupakan tarikh bersejarah bagi umat Islam seluruh dunia dengan kejatuhan Constantinople. Sebelum tarikh keramat ini Kota Constantinople ini terkenal dengan sebuah gereja Hagia Sophia.

Gereja ini merupakan pusat agama krsitian yang amat dibanggakan oleh penganut agama Kristian seluruh dunia terutamanya Eropah. Beberapa misi serangan telah dilakukan umat Islam bermula zaman awal Islam lagi sehingga zaman kerajaan Othmaniah Turki.

Alhamdulillah kemenangan telah menyebelahi umat Islam. Sejarah perlu dilihat secara keseluruhannya kesan kepada umat ini supaya kitarannya banyak pengajaran yang kita perolehi.

Kebencian tentera salib Kristian semakin memuncak apabila kejatuhan gereja Hagia Sophia ke tangan Sultan Al Fateh. Di sana terdapat banyak negara Islam di sebelah Timur yang bernaung di bawah kerajaan Othmaniah.

Islam sudah bertapak di sebelah Timur. Dengan kejatuhan Constantinople, tentera salib mula bergerak ke Timur. Kalau dilihat pada tarikh kita akan dapati Sepanyol telah memasuki Philipina pada tahun 1565. Belanda telah berada di Indonesia pada tahun 1596 dan Portugis berada di Melaka pada tahun 1511.

Negara Barat menjajah negara-negara Islam di Timur adalah misi salib yang berkobar-kobar setelah kejatuhan Hagia Sophia.

Apa yang menyedihkan ialah kalau kita mengkaji teks teks sejarah hampir keseluruhannya menyatakan kedatangan negara-negara Barat ke Timur misi utama mereka adalah perebutan perdagangan rempah tanpa kita meneliti siapa mereka.

Ini yang kita belajar dulu dan anak-anak cucu kita di sekolah sehingga sekarang. Bahkan teks-teks sejarah di negara jiran Indonesia pun menyatakan perkara yang sama. Perdagangan rempah adalah misi utama kedatangan Barat ke Timur.

Mereka datang adalah misi salib. Dendam mereka terhadap umat Islam semakin membara. Misi ke Timur adalah misi salib. Angkatan mereka bersama dengan paderi-paderi Kristian. Perebutan rempah hanya sampingan dalam misi mereka. Penjajah Kristian berada di Timur antara 350 tahun sehingga 450 tahun silih berganti. Perlu dingat bahawa kedatangan penjajah Barat ke Timur adalah misi salib yang akan berterusan hingga akhir zaman.

Alhamdulilah pada Jumaat 24 Julai 2020 Presiden Turki, Recep Tayyip Erdogan mengumumkan Hagia Sophia, satu daripada keajaiban seni bina dunia, akan dibuka semula kepada umat Islam sebagai masjid.

Bagaimanapun, pengisytiharan itu yang dibuat selepas Mahkamah Tinggi Turki menarik balik status monumen itu sebagai muzium, menimbulkan kemarahan masyarakat Kristian dan negara jiran, Greece.

Dalam ucapannya, Erdogan berkata, solat pertama di Hagia Sophia akan berlangsung pada 24 Julai.

“Dengan izin Tuhan, kita akan bersolat Jumaat bersama pada 24 Julai dan membuka semula Hagia Sophia kepada penganut Muslim.

“Seperti masjid yang lain, pintu Hagia Sophia juga akan dibuka luas kepada penduduk tempatan serta warga asing, Muslim dan bukan Muslim,” katanya yang memberi jaminan itu seperti dilapor AFP.

Erdogan dalam pada itu, mendesak supaya semua pihak menghormati keputusan Turki dan menegaskan isu berhubung apa fungsi Hagia Sophia adalah berkait kedaulatan negara terbabit.

Tapak bersejarah warisan dunia yang diiktiraf Unesco itu, tarikan pelancong seluruh dunia dan pertama kali dibina sebagai Katedral Kristian pada empayar Byzantine, sebelum ditukar kepada masjid selepas penaklukan Uthmaniah pada 1453 serta muzium pada 1934.


PRN: SPR jangka lebih 85 peratus keluar mengundi esok

CYBERJAYA, 24 Muharram 1445H, Jumaat – Suruhanjaya Pilihan Raya (SPR) menjangkakan peratusan keluar mengundi pada Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu esok melebihi 85 peratus, kata Pengerusi SPR, Tan Sri Abdul Ghani Salleh.

Beliau berkata, jika jumlah peratusan itu tercapai, ia melebihi peratusan keluar mengundi sebanyak 74.7 yang direkodkan pada Pilihan Raya Umum ke-15 (PRU), November lepas.

Abdul Ghani turut menyeru semua pengundi keluar melaksanakan tanggungjawab masing-masing demi negara serta menasihatkan mereka jangan sesekali menyerahkan kad pengenalan kepada individu yang tidak dikenali selain daripada petugas SPR untuk tujuan semakan.

“Kita (SPR) bersama pasukan keselamatan telah pun bersedia untuk menangani apa-apa masalah dan saya telah berbincang dengan pihak berkuasa untuk menangani sebarang isu berkaitan esok. Jadi jangan bimbang dan keluar mengundi macam biasa,” katanya.

Beliau berkata demikian ketika ditemui pemberita selepas mengadakan lawatan dan menghadiri taklimat persediaan akhir Pusat Semakan Peti Undi di Semarak Hall Cyberjaya yang juga pusat penjumlahan rasmi undi bagi Dewan Undangan Negeri (DUN) Dengkil, di sini hari ini.

Esok, 12 Ogos adalah hari pengundian bagi PRN di Selangor, Negeri Sembilan, Pulau Pinang, Kedah, Terengganu dan Kelantan. Turut diadakan serentak adalah PRK bagi kerusi Parlimen Kuala Terengganu.

Abdul Ghani berkata, SPR telah memberi cadangan waktu mengundi yang digalakkan untuk mengelak kesesakan di pusat mengundi serta mengingatkan pengundi tidak berpusu-pusu di awal pagi ke pusat mengundi memandangkan pusat mengundi dibuka dari 8 pagi hingga 6 petang.

Beliau berkata, persiapan di semua pusat mengundi PRN dan PRK Parlimen Kuala Terengganu dari segi peti undi, kertas undi dan peralatan lain berjalan dengan baik dan tiada perkara yang tidak diingini dilaporkan berlaku.- Bernama


‘Unboxing isteri’: Jabatan mufti nasihat cukuplah simpan untuk rekod peribadi

BANGI, 11 Jamadilakhir 1443H, Jumaat – Jabatan Mufti Perak menasihatkan pasangan pengantin untuk menyimpan detik-detik manis raja sehari sebagai rekod peribadi dan bukan dijadikan tatapan umum.

Ini kerana, Allah SWT dalam surah al Baqarah ayat 187 telah memerintah suami isteri melindungi keaiban antara satu sama lain, bahkan  Rasulullah  ﷺ juga mengecam suami yang mendedahkan perlakuan dan rahsia sulit yang berlaku antara pasangan.

Oleh demikian, jabatan itu berkata, para suami sebagai ketua keluarga seharusnya perlu berhati-hati dengan sikap isteri mahupun anak-anak supaya tingkah laku, akhlak serta budi pekerti mengikut syariat ditetapkan dalam al-Quran dan sunnah Rasulullah ﷺ bagi meraih keluarga mawaddah dan rahmah.

“Mutakhir ini, kita disajikan dengan video-video yang tular di media sosial di mana ia memaparkan pengantin lelaki sedang menanggalkan aksesori perkahwinan yang dipakai oleh pengantin perempuan seperti mahkota pengantin, sanggul lintang dan gandik ataupun disebut sebagai ‘unboxing pengantin’.

“Aksi ini telah menjadi bualan dan mendapat respon daripada pelbagai pihak,” kata jabatan mufti dalam kenyataan, hari ini.

Secara am, seorang isteri adalah hak mutlak bagi suaminya dan suaminya pula berhak melakukan apa sahaja yang dikehendakinya selagi mana tidak bertentangan dengan hukum syarak.

“Dalam isu ini, Islam sama sekali tidak melarang apa sahaja perbuatan yang dilakukan antara suami dan isteri.

“Menjadi kebiasaan kepada pengantin baru untuk merakam dan bergambar pada waktu-waktu dan detik-detik indah sebagai raja sehari.

“Biarlah detik-detik manis tersebut disimpan sebagai rekod peribadi dan bukanlah dijadikan sebagai tatapan umum,” katanya.

Trend ‘unboxing by husband’ tular di laman TikTok sejak kebelakangan ini, kononnya sebagai upacara pengantin lelaki membuka atau menanggalkan aksesori pada bahagian kepada pengantin perempuan.

Perbuatan berkenaan mencetuskan rasa kurang senang dan kritikan dalam kalangan warga media sosial terhadap perkongsian video trend itu – yang boleh membawa kepada keruntuhan institusi keluarga.


Teman lelaki wanita hina Islam ditahan

KUALA LUMPUR, 11 Zulhijjah 1443H, Isnin – Teman lelaki kepada wanita yang disyaki menghina Islam di sebuah kelab komedi di Taman Tun Dr Ismail ditahan Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman, semalam.

Setiausaha Polis Diraja Malaysia, Datuk Noorsiah Mohd Saaduddin dalam kenyataan hari ini berkata, lelaki itu direman tiga hari sehingga Rabu (13 Julai) untuk siasatan lanjut.

Noorsiah berkata, pihaknya akan membuat permohonan sambung reman terhadap wanita yang ditahan pada Sabtu lepas bagi siasatan kes sama susulan tempoh reman akan tamat esok.

Katanya, kertas siasatan berhubung kes itu akan segera dirujuk ke pejabat peguam negara dengan cadangan pertuduhan dan kes disiasat mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat).

Siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian, katanya.

Sebelum ini, sebuah video berdurasi 54 saat tular di media sosial memaparkan seorang wanita bertudung dan memakai baju kurung mendakwa dirinya telah menghafaz 15 juzuk al-Quran lalu menanggalkan pakaian yang menutup aurat itu dan hanya meninggalkan pakaian yang mencolok mata serta mengundang pelbagai komen netizen.

Perbuatannya itu telah mendapat sorakan dan gelak tawa dalam kalangan penonton kelab berkenaan. – Bernama


6 maut van terbabas turun Genting Highlands

BENTONG, 17 Rejab 1444H, Rabu – Enam maut selepas van dinaiki mereka terbabas dan merempuh penghadang jalan ketika turun dari Genting Highlands, tengah hari tadi.

Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian berlaku pada jam 1.15 tengah hari di Kilometer (KM) 4.8 Jalan Genting Highlands.

Beliau berkata, mangsa yang maut membabitkan lima wanita serta seorang lelaki dewasa yang identiti mereka belum dikenal pasti, manakala sembilan yang lain cedera.

Katanya, semua mangsa adalah warga tempatan dan mayat mereka diserahkan kepada polis untuk tindakan lanjut.

“Ketika kejadian, terdapat 15 orang wanita dan dua lelaki dewasa di dalam van tersebut.

“Enam mangsa termasuk pemandu van meninggal dunia di tempat kejadian. Mangsa yang cedera dihantar ke Hospital Bentong,” katanya.


Peniaga dikompaun guna pencuci lantai sebagai cecair pembasmi kuman

JEMPOL, 17 Rabiulawal 1442H, Selasa – Padah menggunakan pencuci lantai sebagai cecair pembasmi kuman di premis kerana mahu berjimat, peniaga dikompaun RM1,000 dalam operasi pematuhan Perintah Kawalan Pergerakan Pemulihan (PKPP) di sekitar daerah ini, dua hari lepas.

Pemangku Ketua Polis Daerah Jempol DSP Mohd Hafiz Muhammad Nor berkata tindakan itu dikesan ketika pemeriksaan yang dijalankan polis pada pukul 10 pagi hingga 10 malam bersama agensi lain termasuklah Pejabat Kesihatan Daerah Jempol dan Majlis Perbandaran Jempol.

“Peniaga berkenaan mendakwa pencuci lantai itu boleh menghapuskan kuman pada tangan selain murah. Tindakan itu sama sekali tidak wajar kerana boleh mendatangkan masalah lain kepada pengguna,” katanya dalam satu kenyataan hari ini.

Dalam pada itu, Mohd Hafiz berkata polis turut mengeluarkan empat lagi kompaun kepada peniaga atas kesalahan tidak memakai pelitup muka, tiada daftar masuk pelanggan, tidak menyediakan buku daftar pelanggan dan tidak mengehadkan pelanggan masuk ke premis.

“Kami akan terus mengadakan operasi pematuhan seluruh daerah bagi memastikan orang ramai termasuk peniaga mematuhi semua prosedur operasi standard (SOP) ditetapkan,” katanya. – Bernama